Bekalan air Lembah Klang dijangka pulih petang esok

Bekalan air di sekitar Lembah Klang dijangka disalurkan semula secara berperingkat kepada pengguna pada jam 5 petang esok, kata Pengurusan Air Selangor Sdn Bhd (Air Selangor).

Ketua Komunikasi Korporat Air Selangor Elena Baseri berkata bekalan air akan mula disalurkan secara berperingkat kepada para pengguna bermula jam 5 petang 14 Oktober 2021, setelah sistem bekalan air distabilkan.

“Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air.

“Kerja-kerja penyenggaraan aset utama ini dijangka akan siap pada jam 11 malam, 13 Oktober 2021. Bekalan air dijangka pulih sepenuhnya pada jam 9 malam, 16 Oktober 2021,” katanya dalam kenyataan hari ini.

Elena berkata, Air Selangor akan menyediakan bantuan air alternatif melalui lori tangki ke premis kritikal seperti hospital, pusat dialisis, Pusat Kuarantin dan Rawatan Covid-19 (PKRC) dan pusat pemberian vaksin (PPV) serta untuk urusan pengebumian.

Katanya, senarai lengkap kawasan yang terjejas, pili air awam dan stesen pengisian air komersial boleh didapati di laman laman web hentitugas.airselangor.com.

“Pengguna boleh merujuk semua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” katanya.

Sebanyak 998 kawasan Wilayah Petaling, Klang, Shah Alam, Gombak, Kuala Lumpur, Hulu Selangor, Kuala Langat dan Kuala Selangor mengalami gangguan bekalan air bermula hari ini.


PRU Padang Serai: Cina marah PH lantik kluster mahkamah ke Kabinet

Dua keputusan pilihan raya iaitu di Parlimen Padang Serai serta Dewan Undangan Negeri (DUN) Tioman memberi tamparan hebat kepada gabungan ‘gergasi’ politik Pakatan Harapan (PH) dan UMNO, sekali gus menunjukkan rakyat menolak kepimpinan Datuk Seri Anwar Ibrahim sebagai Perdana Menteri.

Antara punca kekalahan pihak kerajaan di Parlimen Padang Serai ialah kemarahan orang Cina kerana PH menabalkan kluster mahkamah sebagai Timbalan Perdana Menteri dan kemarahan penyokong UMNO kerana melanggar ketetapan PAU – menolak Anwar dan DAP – serta mengkhianati perjuangan Melayu.

Setiausaha Badan Perhubungan PAS Perak Fairuz Hafiizh Othman berkata banyak ulasan yang dibuat berhubung keputusan dua pilihan raya di Kedah dan Pahang itu, tetapi yang pasti ialah Perikatan Nasional berjaya melonjakkan sokongan luar biasa, khususnya di Parlimen Padang Serai.

Menurutnya keputusan telah pun diketahui apabila Perikatan Nasional menang besar di Parlimen Padang Serai dan kalah tipis di DUN Tioman, sekali gus menunjukkan kerajaan berwatak pembangkang, ditolak.

“Dalam Pilihan Raya Umum (PRU), PH menang besar di Padang Serai. Selama tiga penggal PH melalui PKR menguasai Padang Serai dan menjadi kubu kuat mereka.

“Namun, segala-galanya runtuh berkecai dalam pilihan raya selepas PRU-15. Majoriti 16,260 adalah angka besar ketika parti itu (PH-UMNO) menjadi kerajaan.

“Tidakkah ini tanda nyata penolakan rakyat kepada PH yang menjadi kerajaan terutamanya PKR yang presidennya adalah Perdana Menteri?,” katanya dalam kenyataan hari ini (9 Disember 2022).

Fairuz Hafiizh berkata kekalahan di Padang Serai menyusul setelah dua gergasi politik di mana PH mendominasi bukan Melayu manakala UMNO kononnya menguasai Melayu, bergabung.

“Jika dicampur undi BN ketika itu diwakili MCA sebanyak 14,449 undi dengan PKR yang menang mendapat 31,724 undi pastinya majoriti 8,813 akan lebih berganda. Hakikatnya PH hanya meraih 35,377 berbanding PN 51,637.

“Ia isyarat jelas yang harus diterima semua pihak khasnya berkaitan kerajaan campuran yang dibentuk. Bukan hanya kerajaan campuran malah Perdana Menteri juga ditolak melalui penolakan terhadap parti yang dipimpinnya,” katanya lagi.

Beliau berkata pilihan raya di Padang Serai dan Tioman yang diadakan pada hari bekerja menyebabkan ramai anak muda tidak dapat pulang mengunci, namun Perikatan Nasional masih berjaya mengalahkan kerajaan dan Perdana Menteri.

Ini katanya adalah petanda awal gelombang besar dalan enam Pilihan Raya Negeri (PRN) yang akan diadakan dalam tempoh kurang daripada setahun.

Menurutnya, kemarahan orang Cina kerana PH menabalkan kluster mahkamah sebagai Timbalan Perdana Menteri dan kemarahan penyokong UMNO kerana melanggar ketetapan PAU – menolak Anwar dan DAP – serta mengkhianati perjuangan Melayu UMNO, menjadi antara punca rakyat beralih sokongan.

“Keputusan ini besar ertinya di saat Anwar dan Kabinet luar tabienya terus melaksanakan agenda luar tabie. Kerajaan ini berwatak pembangkang,” katanya.


Perbandingan antara Fathu Makkah dan Revolusi Perancis

Tanggal 10 Ramadhan tahun 8 Hijrah bersamaan 10 Januari 630 Masihi bermula Fathu Makkah, suatu peristiwa besar dalam sejarah Islam yang dilupakan, khususnya oleh Melayu yang mudah lupa akan Islamnya. Sebaliknya mereka terlalu ingatkan Revolusi Perancis kerana pengaruh penjajah Barat masih menghantui jiwa, akal dan jasadnya, sehingga lagaknya lebih condong ke arah Barat melebihi orang-orang Eropah.

Revolusi Perancis (Bahasa Perancis: Révolution Française, 1789–1799) merupakan satu tempoh peralihan politik dan sosial dalam sejarah Perancis dan Barat daripada struktur kerajaan terdahulu yang dikuasai raja (mutlak pada awalnya tapi kemudiannya secara berperlembagaan) dengan sistem feudal yang lebih memberikan keistimewaan kepada golongan autokrat dan paderi Katolik.

Begitu juga peralihan kepada suatu bentuk pemerintahan yang dipimpin oleh rakyat jelata yang berasaskan prinsip kesedaran terhadap nasionalisme dan hak rakyat. Keadaan ini berlaku ketika pemerintahan Raja Louis XVI.

Revolusioner Perancis pada waktu itu menggunakan cogan kata ‘Kebebasan, Persamaan, dan Persaudaraan’ (Liberty, Equality, Fraternity).

Slogan yang sangat dibanggakan oleh pejuang hak asasi manusia dan telah diilhamkan oleh Barat yang pernah menjajah kita dengan perhambaan dan rompakan. Namun, ia telah dilupakan oleh bangsa Asia khususnya bangsa Melayu yang paling bebal Islamnya.

Malangnya bangsa Melayu dijahilkan betapa perubahan melalui Revolusi Perancis itu juga disertai dengan keganasan yang melampau. Termasuklah dengan pembunuhan dan penindasan ketika tempoh keganasan yang diizinkan, dan selepas itu pula berlakunya peperangan yang melibatkan kuasa-kuasa besar di Eropah.

Di samping beberapa revolusi yang lain seperti revolusi di England, Rusia dan lain-lain. Semuanya berlaku secara drakonian, namun dibanggakan oleh pejuang hak asasi manusia yang dikatakan menentang drakonian.

Islam mendahului Revolusi Perancis lebih daripada 1000 tahun apabila berlakunya peristiwa Fathu Makkah yang bermaksud Pembukaan Makkah. Kejayaan membuka hati-hati manusia yang diselaputi dengan karat kefahaman jahiliah dari sudut aqidah, akhlak, politik, ekonomi, kemasyarakatan dan sebagainya.

Rasulullah SAW memimpin bala tentera yang besar untuk memasuki Makkah tanah suci tempat kelahirannya, dengan mendahulukan konsep keamanan dan pengampunan tanpa membalas dendam terhadap kezaliman yang pernah berlaku.

Sehingga Baginda SAW mengisytiharkan pengampunan beramai-ramai terhadap mereka yang pernah menzaliminya, ketika sedang berada di kemuncak kemenangan dan berkuasa. Kezaliman yang amat sangat terhadap golongan hamba abdi dan kaum wanita kerana kedua-dua golongan tersebut dipandang tidak berguna untuk peperangan.

Hanya sembilan orang sahaja yang diisytiharkan sebagai penjenayah perang dan pasti dihukum, namun sebahagian besarnya diterima dengan diberikan pengampunan beramai-ramai setelah menyerahkan diri masing-masing.

Bandingkan jumlah ratusan ribu mangsa korban akibat Revolusi Perancis dan revolusi-revolusi lain yang sangat dibanggakan itu. Bahkan, terdapat negara mencatatkan jumlah korban yang mencecah angka jutaan mangsa. Begitu juga pasca revolusi iaitu pada zaman baharu yang dikatakan reformasi kepada hak asasi manusia.

Sewaktu kemuncak kemenangan Islam, Rasulullah SAW mengutuskan surat kepada raja-raja yang berpengaruh pada zamannya seperti Raja Musqat, Raja Oman, Raja Habsyah, Raja Yaman dan sebagainya.

Apabila mereka menerima Islam dengan redha, mereka semua dikekalkan atas takhta masing-masing dan tidak dipecat, malahan takhtanya tidak dirampas, kerana Islam menggalakkan konsep taubat dan pengampunan.

Hal tersebut kerana Islam tidak gila untuk berkuasa semata-mata sepertimana pelampau politik hari ini. Raja Mesir pula tidak masuk Islam, tetapi menerima konsep perdamaian yang didahulukan dan tiada paksaan dalam agama oleh Islam.

Konsep hubungan dengan negara China pada zaman selepas itu pula, berlaku secara damai sehingga wujudnya jalan sutera yang lembut.

Adapun peperangan besar berlaku ketika menghadapi kuasa besar Parsi dan India di Asia, serta Rom di Eropah dan Afrika Utara adalah disebabkan oleh keadilan Islam dan tamadunnya yang ditakuti akan mempengaruhi rakyat mereka.

Kuasa Islam lebih bersifat menentang pencerobohan. Sekiranya mesti berperang juga, hendaklah berlaku dengan adab dan akhlak yang mengharamkan bersikap melampaui batas sekalipun terhadap musuh. Hal ini demikian kerana, ia juga mempunyai kaitan dengan dosa, bukan sahaja undang-undang. Sebagaimana perintah Allah SWT melalui firman-Nya:

﴿وَقَاتِلُوا فِي سَبِيلِ اللَّهِ الَّذِينَ يُقَاتِلُونَكُمْ وَلَا تَعْتَدُوا إِنَّ اللَّهَ لَا يُحِبُّ الْمُعْتَدِينَ١٩٠﴾

“Dan perangilah di jalan Allah orang-orang yang memerangi kalian, (tetapi) janganlah kalian melampaui batas, kerana sesungguhnya Allah tidak menyukai orang-orang yang melampaui batas.” (Surah al-Baqarah: 190)

Kuasa Islam sangat berbeza dengan kuasa Barat yang tidak menghayati undang-undang antarabangsa yang dikebalnya apabila berkuasa besar terhadap negara-negara yang dipandang kecil.

Setelah kerajaan Islam mengalami kelemahan, jelas berlaku pengaruh Barat yang mengambil alih kuasa berkonsepkan penjajahan kolonialisme dan imperialisme yang menghantui kuasa besar selepasnya sehinggalah hari ini.

Peperangan sesama kuasa besar itu berlaku sehingga masing-masing saling menggunakan senjata pemusnah, bahkan ujian senjata yang dilakukan juga telah membunuh dan merosakkan alam sekitar.

Sehingga terkini pengaruh Revolusi Perancis yang diuar-uarkan kononnya menegakkan konsep hak asasi manusia itu, telah terlanjur sehingga ke peringkat memelihara hak asasi binatang melebihi daripada hak asasi manusia sendiri.

Demikianlah akibat daripada politik yang meminggirkan agama atau agama yang tiada hubungan dengan politik, bahkan meletakkan semua politik itu berpandukan akal semata-mata tanpa hidayah.

Peristiwa Fathu Makkah adalah sebahagian daripada amalan politik Islam yang tidak berpisah daripada agama Islam. Sebagaimana firman Allah SWT:

﴿إِنَّا فَتَحْنَا لَكَ فَتْحًا مُبِينًا١ لِيَغْفِرَ لَكَ اللَّهُ مَا تَقَدَّمَ مِنْ ذَنْبِكَ وَمَا تَأَخَّرَ وَيُتِمَّ نِعْمَتَهُ عَلَيْكَ وَيَهْدِيَكَ صِرَاطًا مُسْتَقِيمًا٢ وَيَنْصُرَكَ اللَّهُ نَصْرًا عَزِيزًا٣ هُوَ الَّذِي أَنْزَلَ السَّكِينَةَ فِي قُلُوبِ الْمُؤْمِنِينَ لِيَزْدَادُوا إِيمَانًا مَعَ إِيمَانِهِمْ وَلِلَّهِ جُنُودُ السَّمَاوَاتِ وَالْأَرْضِ وَكَانَ اللَّهُ عَلِيمًا حَكِيمًا٤ لِيُدْخِلَ الْمُؤْمِنِينَ وَالْمُؤْمِنَاتِ جَنَّاتٍ تَجْرِي مِنْ تَحْتِهَا الْأَنْهَارُ خَالِدِينَ فِيهَا وَيُكَفِّرَ عَنْهُمْ سَيِّئَاتِهِمْ وَكَانَ ذَلِكَ عِنْدَ اللَّهِ فَوْزًا عَظِيمًا٥ وَيُعَذِّبَ الْمُنَافِقِينَ وَالْمُنَافِقَاتِ وَالْمُشْرِكِينَ وَالْمُشْرِكَاتِ الظَّانِّينَ بِاللَّهِ ظَنَّ السَّوْءِ عَلَيْهِمْ دَائِرَةُ السَّوْءِ وَغَضِبَ اللَّهُ عَلَيْهِمْ وَلَعَنَهُمْ وَأَعَدَّ لَهُمْ جَهَنَّمَ وَسَاءَتْ مَصِيرًا٦﴾

“Sesungguhnya Kami telah membuka kepada kamu (wahai Muhammad) kemenangan yang nyata. (1); Kemenangan yang dengan sebabnya Allah mengampunkan salah dan silapmu yang telah lalu dan yang terkemudian, dan menyempurnakan ni‘mat-Nya kepadamu, serta memimpin kamu ke jalan yang lurus. (2); Dan dengan sebabnya Allah memberikan kepadamu pertolongan (untuk mencapai kejayaan) dengan pertolongan (yang tidak ada bandingannya). (3); (Tuhan yang membuka jalan kemenangan itu) Dialah yang menurunkan ketenangan ke dalam hati orang-orang yang beriman supaya keimanan mereka bertambah dengan keyakinan mereka yang sedia ada; Allah menguasai tentera langit dan bumi (untuk menolong mereka); dan Allah adalah Maha Mengetahui, lagi Maha Bijaksana. (4); (Allah melakukan yang demikian) supaya Dia memasukkan orang-orang yang beriman dalam kalangan lelaki dan perempuan ke dalam syurga yang mengalir di bawahnya beberapa sungai; dan mereka kekal di dalamnya, serta menghapuskan dosa-dosa mereka; dan adalah yang demikian itu di sisi Allah merupakan kejayaan yang besar (untuk mereka). (5); Dan supaya Dia menyeksa orang-orang munafiq dalam kalangan lelaki dan perempuan, dan orang-orang Musyrik dalam kalangan lelaki dan perempuan, yang berprasangka buruk terhadap Allah. Mereka akan mendapat giliran (kebinasaan) yang amat buruk; dan Allah murka dan melaknatkan mereka serta menyediakan bagi mereka neraka jahannam; sedangkan neraka itu adalah seburuk-buruk tempat kembali. (6).” (Surah al-Fath: 1-6)

Demikianlah perbezaan yang jauh jaraknya antara Fathu Makkah dan Revolusi Perancis. Laksana jauhnya jarak di antara Timur di mana matahari terbit dan Barat di mana matahari terbenam, dan juga seperti jarak ketinggian di antara bumi dan langit.

Perkara yang menjadi masalah sepertimana yang telah dihuraikan oleh Ibnu Khaldun tentang psikologi masyarakat manusia yang terhina dijajah, sering kali sangat berbangga dengan bekas penjajahnya dalam semua perkara.

Khususnya dari aspek negatif sehingga meniru fesyen pakaian dan rambut di kepala kerana itulah yang ditanam oleh penjajah. Bukannya mereka menimba ilmu dan melakukan kajian yang berfaedah kepada kemajuan umat Islam yang pernah menempa sejarah tamadunnya.

Ketahanan jati diri hanya dimiliki oleh umat Islam yang patuh kepada agama. Sehingga hal tersebut sangat menakutkan mereka, hingga ke peringkat merebaknya wabak Islamofobia yang hilang pertimbangan akal dan panduan ilmu yang bermanfaat.

Penularan pandemik Islamofobia yang mendahului penularan pandemik Covid-19 sebenarnya lebih parah daripada virus tersebut, kerana bersabar ketika ditimpa Covid-19 dihukumkan syahid dan dimasukkan ke dalam syurga.

Akan tetapi, sekiranya menularnya wabak menghina Islam sehingga seseorang itu mati, maka akan dimasukkan ke dalam neraka disebabkan melawan agama Tuhan Allah yang Maha Adil, Maha Bijaksana, Maha Mengetahui dan Maha Berkuasa, lagi Maha Suci daripada segala kekurangan.

Ramadhan adalah benteng pertahanan yang kukuh dan menjadi pusat latihan kepada umat Islam dalam segala aspek seperti ilmu, sejarah dan amalan yang membentuk iman, akhlak dan sifat taqwa yang disertakan dengan beramal.
Firman Allah SWT:

﴿وَقُلِ اعْمَلُوا فَسَيَرَى اللَّهُ عَمَلَكُمْ وَرَسُولُهُ وَالْمُؤْمِنُونَ وَسَتُرَدُّونَ إِلَى عَالِمِ الْغَيْبِ وَالشَّهَادَةِ فَيُنَبِّئُكُمْ بِمَا كُنْتُمْ تَعْمَلُونَ١٠٥﴾
“Dan katakanlah (wahai Muhammad): Beramallah kalian (akan segala yang diperintahkan), maka Allah dan Rasul-Nya serta orang-orang yang beriman akan melihat apa yang kalian lakukan; dan kalian akan dikembalikan kepada (Allah) yang Mengetahui perkara-perkara yang ghaib dan yang nyata, kemudian Dia menerangkan kepada kalian apa yang kalian telah lakukan.” (Surah al-Taubah: 105)

Fathu Makkah hanyalah sebahagian daripada peristiwa sejarah yang menjadi kebanggaan umat Islam yang berjati diri dan berintegriti.

Kita tidak perlu berbangga sebagaimana Barat berbangga dengan revolusi menentang kezaliman yang lebih parah zalimnya. Kini perkara tersebut menjadi senjata penjajahan pemikiran yang menggoda dengan kebebasan yang sudah merosakkan sifat kemanusiaan yang berfitrah bersih, termasuklah dirosakkan institusi keluarga, masyarakat dan negaranya.

Abdul Hadi Awang
Presiden PAS


Jangan biarkan stres menghantui anda!

Sesetengah individu berisiko tinggi untuk mengalami masalah kesihatan mental termasuk kemurungan terutama ketika berada di dalam keadaan stres yang melampau dan isolasi daripada rangkaian sokongan keluarga dan sahabat handai.

Masalah stres bukan sahaja memberi kesan kepada kesihatan mental seseorang tetapi secara tidak langsung mengganggu kualiti hidup individu tersebut.

Menurut Pakar Psikiatri dari Hospital Pakar KPJ Batu Pahat, D.r Kartini Abdullah, tanda-tanda stres yang wujud pada seseorang boleh dilihat dari tiga segi, iaitu fizikal, mental dan tingkah laku. Dari segi fizikal, orang yang menghadapi stress akan selalu berasa kering mulut, sakit kepala, susah tidur, jantung berdebar-debar, mudah penat dan sakit kepala serta perut.

“Jika dilihat dari segi psikologi, orang yang menghadapi tahap stress yang tinggi akan menunjukkan tanda seperti mudah lupa, cepat marah, rasa gelisah dan bimbang serta kurang daya tumpuan,” katanya.

Tambah Dr. Kartini, orang yang menghadapi tahap stress yang tinggi juga boleh dikesan dari segi tingkah lakunya. Sebagai contoh, mereka yang stres akan merokok secara berlebihan, menyalahguna alkohol dan dadah, menghadapi masalah tabiat makan serta menunjukkan tingkah laku agresif, buli dan vandalisme.

“Tanda-tanda seperti yang saya kongsikan perlu dipandang serius sebelum ia bertambah teruk kerana ia akan mengakibatkan gangguan emosi, masalah tingkah laku, serta perubahan personality,” ujanya.

Menurut Dr. Kartini, langkah pencegahan awal perlu diambil secepat mungkin untuk mengelakkan masalah stres bertambah teruk kerana ia akan menjurus kepada masalah kemurungan.

Untuk penyelesaian jangka pendek, Dr. Kartini telah berkongsi kaedah 10B, iaitu Bertenang, Bernafas dengan dalam, Berbicara dengan diri sendiri atau refleksi diri, Beribadat, Bercakap dengan seseorang, Berurut, Berehat dan mendengar muzik, Beriadah, Bersenam serta Berfikiran positif.

“Dengan melakukan kaedah 10B, kesan fizikal stress seperti denyutan jantung laju, marah, rasa gelisah, gementar dari sakit kepala dapat dikurangkan.” kata Dr Kartini.

“Untuk penyelesaian jangka panjang pula, mereka boleh cuba mengamalkan konsep IDEAL. ‘I’ yang atau dikenali Indentiti bermaksud kenal pasti masalah sebenar, ‘D’ Describe pula bererti mencari cadangan penyelesaian yang ada, E atau Evaluate iaitu membuat penilaian atas setiap cadangan.

“A atau Act iaitu bertindak berdasarkan pilihan yang ada atau terbaik. L iaitu Learn pula bererti belajar dari pengalaman tidak kira pengalaman yang berjaya atau tidak.” kata Dr Kartini.

Dr Kartini juga memberi nasihat kepada orang ramai supaya selalu memberi sokongan dan mengambil berat terhadap ahli keluarga atau kawan yang mengalami masalah stres.

“Jika anda perasan ahli keluarga anda menunjukkan tingkah laku yang tidak normal, sila ambil tindakan segera dengan membawanya dengan berjumpa dengan pakar perubatan bagi mengelakkan daripada perkara yang tidak diingini berlaku,” katanya.


Tiada rakyat Malaysia terlibat nahas pesawat China

Kementerian Luar memaklumkan setakat ini tiada laporan mengenai rakyat Malaysia terlibat dalam nahas tragedi pesawat Eastern Airlines MU5735 China yang terhempas di Wilayah Guangxi, China.

Dalam satu kenyataan hari ini, menurut kementerian, Kedutaan Malaysia di Beijing serta Konsulat Jeneral Malaysia di Kunming, Nanning dan Guangzhou memantau rapat mengenai sebarang perkembangan berhubung nahas itu.

Kementerian bagi pihak Kerajaan Malaysia, turut mengucapkan takziah dan simpati kepada China dan keluarga mangsa yang terkorban, lapor Bernama.

Sebuah pesawat yang membawa 132 penumpang terhempas di Wilayah Autonomi Guangxi Zhuang, selatan China pada Isnin petang.

Dalam nahas semalam, pesawat Boeing 737 yang berlepas dari Kunming menuju ke Guangzhou itu, terhempas di kawasan pergunungan berhampiran perkampungan Molang di daerah Tengxian, bandar Wuzhou pada 2.38 petang. Nahas itu turut mengakibatkan kebakaran.

Penerbangan MU5735 terbang pada ketinggian 29,000 kaki kira-kira 100 batu dari destinasinya Guangzhou dari Kunming sebelum terhempas di wilayah Guangxi di selatan China, semalam. Berita berkaitan

Mencapai titik di mana juruterbang akan mula turun untuk mendarat ia tiba-tiba menjunam lebih 30,000 kaki seminit dalam beberapa saat sahaja, menurut data ditunjukkan Flightradar24.

Keseluruhannya pesawat itu menjunam 26,000 kaki dalam kira-kira 1 minit 35 saat, menurut data itu.


Dewan Negara sebulat suara lulus RUU antilompat parti

Dewan Negara hari ini sebulat suara meluluskan Rang Undang-Undang (RUU) Perlembagaan (Pindaan) (No. 3) 2022 berkaitan Berkaitan Larangan Ahli Dewan Rakyat Bertukar Parti.

Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar berkata 52 senator menyokong RUU itu manakala tujuh tidak hadir ketika undi blok berlangsung.

Beliau berkata, bacaan kali kedua di Dewan Negara dibuat Perdana Menteri Datuk Seri Ismail Sabri Yaakob yang menyaksikan 32 senator membahaskan RUU itu termasuk hukuman sama ada ahli Parlimen atau Ahli Dewan Undangan Negeri bertukar parti.

Menurutnya RUU itu dijangka berkuat kuasa sebelum pertengahan September depan.

Katanya RUU itu yang selesai proses kelulusannya di Parlimen akan dikembalikan kepada Jabatan Peguam Negara sebelum dipersembahkan kepada Yang di-Pertuan Agong, bagi memohon perkenan baginda seperti diperuntukkan di bawah Perkara 66(3) Perlembagaan Persekutuan.

Beliau berkata, sebaik RUU itu diperkenankan Yang di-Pertuan Agong, Jabatan Peguam Negara akan sekali lagi mempersembahkan permohonan kepada baginda untuk mendapatkan perkenan baginda supaya RUU ini dapat dikuatkuasakan.

“Ini adalah peraturan dalam RUU itu sendiri bahawa penguatkuasaannya juga di bawah perkenan baginda. Kalau jangkaan saya tepat, (ia dapat dikuat kuasa) tidak lewat dari pertengahan September. Itu jangkaan, kiraan saya.

“Kebanyakan RUU ini biasanya menteri yang menguatkuasakannya, tapi (RUU) yang ini (membabitkan pindaan) perlembagaan, maka baginda Tuanku yang akan menguatkuasakannya,” katanya pada sidang media di Parlimen selepas selesai menggulung dan meluluskan RUU berkenaan di Dewan Negara, hari ini.

Wan Junaidi berkata, semua pihak perlu memberi masa secukupnya kepada baginda untuk meneliti dan memperhalusi kandungan RUU itu sebelum sebarang perkenan diberikan.

“Penyelarasan di peringkat Dewan Undangan Negeri satu perkara juga. Bayangkan Tuanku kena bincang dengan 13 negeri, dengan Sultan dan Yang di-Pertua Negeri untuk penyelarasan di bawah Perkara 74 Perlembagaan Persekutuan. Jadi, bukanlah satu perkara yang boleh kita percepatkan.

“Walaupun Mahkamah Persekutuan sudah memutuskan negeri boleh menggubal RUU (enakmen) sendiri, sebaik mungkin dibuat juga penyelarasan ini supaya tidak ada percanggahan nanti dari sudut Perlembagaan Persekutuan,” katanya.

Sebelum ini, Dewan Rakyat meluluskan RUU itu dengan sejumlah 209 bersetuju, manakala 11 Ahli Parlimen tidak hadir.

Undang-undang antilompat parti dicadangkan oleh kerajaan dan ahli Parlimen pembangkang selepas “Langkah Sheraton” 2020 yang menyaksikan beberapa ahli Parlimen “melompat” daripada parti politik masing-masing, menyebabkan kerajaan Pakatan Harapan (PH) tumbang.

Rang undang-undang itu adalah sebahagian daripada Memorandum Persefahaman yang ditandatangani antara Perdana Menteri Datuk Seri Ismail Sabri Yaakob dan gabungan PH.


Penyampai stesen radio di Tawau mohon maaf selepas siar azan maghrib awal

Seorang penyampai stesen radio tempatan di Tawau, Sabah tampil memohon maaf berikutan kesilapannya menyiarkan azan maghrib empat minit lebih awal di daerah ini.

Mohd Safwan Junit menerusi akaun Facebooknya Mohd Safwan menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang, menurut laporan Bernama.

“Saya, penyampai yang bertugas petang ini dalam Syoknya Hujung Minggu telah melakukan kesilapan teknikal yang mana azan maghrib disiarkan dua kali, iaitu sekitar 6.16 petang dan yang kedua 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.

Sehubungan itu, beliau secara peribadi dan rendah hati memohon maaf kepada warga Tawau yang terkesan dengan situasi tidak diduga itu.

Sementara itu Menteri Tugas-Tugas Khas Sabah Datuk Dr Mohd Arifin Mohd Arif ketika dihubungi Bernama berkata perkara itu perlu dirujuk Mufti Sabah Datuk Bungsu Jaafar untuk maklumat dan tindakan lanjut, namun Bungsu sehingga berita ini ditulis masih tidak memberikan sebarang jawapan.

Umat Islam mula berpuasa pada Ahad yang merupakan hari pertama umat Islam menunaikan ibadah puasa Ramadan.


Helikopter dikhuatiri terhempas di Bidor

Operasi mencari dan menyelamat telah dilancarkan bagi mengesan sebuah helikopter yang dipercayai terhempas di kawasan selatan Perak dipercayai dekat Bidor, tengah hari tadi (11 September 2022).

Helikopter jenis Eurocopter yang dimiliki sebuah syarikat swasta itu terputus hubungan dengan Pusat Kawalan Trafik Udara Kuala Lumpur pada jam 12.16 tengah hari.

Menteri Pengangkutan Datuk Seri Dr Wee Ka Siong berkata maklumat terbaharu yang diterimanya ialah helikopter itu “terkandas” di suatu tempat antara Bidor dan Langkap.

“Helikopter itu berlepas dari Lapangan Terbang Sultan Abdul Aziz di Subang pada jam 11.37 pagi untuk penerbangan am.

“Seorang juruterbang dilaporkan berada di dalam pesawat yang dijadualkan mendarat di Lapangan Terbang Sultan Azlan Shah di sini pada 12.37 tengah hari,” katanya pada sidang media semasa lawatan ke Stesen Kereta Api Ipoh, hari ini.

“Pihak Berkuasa Penerbangan Awam Malaysia dan polis Bidor telah memulakan operasi mencari dan menyelamat.”

“Pihak CAAM dan Polis Diraja Malaysia (PDRM) akan mengeluarkan kenyataan lanjut mengenai kejadian ini,” katanya lagi.


Bersatu akan kalah PRN Melaka, kata Isham yang tak pernah bertanding

Pengikut setia Datuk Seri Najib Razak meramalkan Bersatu akan kalah semua kerusi dalam Pilihan Raya Negeri (PRN) Melaka nanti.

Ketua Penerangan Barisan Nasional (BN) Selangor, Isham Jalil yang tidak pernah bertanding dalam mana-mana pilihan raya sebelum ini turut mendakwa kerusi yang dimenangi Bersatu semasa Pilihan Raya Umum Ke-14 (PRU-14) lalu turut akan kalah kali ini.

“Dua kerusi yang PPBM (Bersatu) menang di Paya Rumput dan Telok Mas pada PRU-14 yang lalu adalah kerana pengundi PH dan pengundi bukan Melayu yang kali ini tidak akan mengundi Bersatu lagi.

“Di Telok Mas, Mohd. Rafiq (PPBM) mendapat 12,102 undi. Namun dua per tiga atau 8,000 daripada undi ini adalah dari undi Cina dan India. Tanpa undi ini beliau akan kalah dengan lebih 3,000 majoriti,” katanya dalam satu kenyataan hari ini.

Pada PRU-14, kerusi Dewan Undangan (DUN) Paya Rumput dimenangi Datuk Mohd. Rafiq Naizamohideen dan DUN Telok Mas dimenagi Datuk Noor Effandi Ahmad.

Beliau menggesa supaya Bersatu tidak bertanding dalam PRN Melaka sebaliknya memberi laluan kepada PAS sahaja bertanding.

“Biar UMNO dan Pas sahaja yang melawan PH di kawasan-kawasan Melayu di bawah Muafakat Nasional (MN) supaya undi Melayu tidak pecah.

“Ini kerana seperti PAS di Sabah, jumlah sokongan dan akar umbi PPBM di Melaka adalah sedikit,” katanya lagi.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada PRU-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Bekas KSU KDN dedah minit Zahid dalam kontrak adalah persetujuan

Mahkamah Tinggi hari ini diberitahu bahawa catatan minit Datuk Seri Ahmad Zahid Hamidi pada surat pelanjutan kontrak syarikat Ultra Kirana Sdn Bhd (UKSB) bagi pelaksanaan sistem Visa Luar Negara (VLN) bukan satu arahan tetapi adalah satu persetujuan.

Bekas Ketua Setiausaha Kementerian Dalam Negeri (KDN) Tan Sri Alwi Ibrahim berkata berdasarkan catatan minit oleh Zahid pada 18 Okt 2016 yang dihantar kepadanya, ia adalah satu persetujuan supaya kelulusan diberikan dengan segera, menurut laporan Bernama.

Catatan minit itu menyatakan “Datuk Seri KSU/ Datuk PUU, saya tiada halangan pelanjutan kontrak tempoh enam tahun sehingga 31 Ogos 2025, seperti tercatat dalam perjanjian perkara 2.2.1 yang sedia ada. Sila sediakan perjanjian tambahan untuk merealisasikannya dengan kadar segera”.

Semasa disoal peguam Datuk Ahmad Zaidi Zainal yang mewakili bekas timbalan perdana menteri itu, berdasarkan ayat pada perenggan 10 kenyataan saksi Alwi, 63, (catatan minit Zahid), ia bukan satu arahan tetapi persetujuan, Alwi menjawab: “Setuju.”

Ahmad Zaidi: Apa pemahaman Tan Sri (Alwi) tentang minit Datuk Seri Zahid yang menyatakan ‘merealisasikannya dengan kadar segera’?

Alwi: Pemahaman saya ia perlu dibuat dengan cepat.

Ahmad Zaidi: Berapa cepat, seminggu, dua minggu?

Alwi: Bergantung kepada kontrak sesuatu kes.

Alwi juga bersetuju dengan Ahmad Zaidi bahawa walaupun ia diminitkan (catatan minit Zahid) dengan kadar segera namun ia masih tertakhluk pada prosedur di KDN.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung pada 7 Mac.


Nilai ringgit kembali menyusut

Ringgit meneruskan penurunannya berbanding dolar Amerika Syarikat (AS) pada sesi awal Isnin selepas minat risiko dalam pasaran tempatan dijejaskan oleh pengukuhan ketara unit negara maju itu menjelang Mesyuarat Jawatankuasa Terbuka Persekutuan AS (FOMC).

Pada 9 pagi ini, nilai ringgit turun ke paras 4.5670/5710 berbanding dolar AS daripada 4.5600/5655 pada akhir urus niaga Jumaat lepas, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka diniagakan dalam sentimen berhati-hati minggu ini dengan tumpuan utama kepada beberapa siri mesyuarat bank-bank pusat utama yang dimulakan dengan mesyuarat dua hari FOMC pada 25-26 Julai ini.

“Kebanyakan negara menjangkakan kenaikan sebanyak 25 mata asas. Langkah sama juga dijangka dilaksanakan oleh Bank Pusat Eropah (ECB) yang menaikkan 25 mata asas lagi dalam kadar dasarnya.

“Bagaimanapun, mesyuarat dasar Bank of Japan pada 28-29 Julai ini akan menyaksikan sebaliknya kerana berkemungkinan mahu mengekalkan dasar monetari lebih akomodasi seiring dengan Kawalan Lekuk Hasil (YCC),” katanya.

YCC merujuk kepada strategi dasar bank pusat untuk menyasarkan dan menguruskan hasil dan kadar tertentu membabitkan bon-bon kerajaan.

Beliau berkata pasaran juga telah memberi reaksi terhadap mesyuarat FOMC dan berikutan itu impak ke atas ringgit dijangka tidak sebegitu ketara

“Sehubungan itu, kita akan menyaksikan permintaan terhadap dolar AS terus mengukuh dan menyebabkan gandingan dolar AS-ringgit dalam julat RM4.56 hingga RM4.57 hari ini,” katanya kepada Bernama.

Dalam pada itu, ringgit mencatat prestasi kurang memberangsangkan berbanding kelompok mata wang utama.

Unit tempatan itu rendah berbanding euro kepada 5.0826/0871 daripada 5.0735/0796; susut berbanding yen Jepun kepada 3.2235/2267 daripada 3.2185/2229 dan turun berbanding pound Britain kepada 5.8745/8797 daripada 5.8669/8740 sebelumnya.

Ringgit turut mencatat prestasi sama berbanding mata wang Asean.

Ia rendah berbanding dolar Singapura kepada 3.4328/4363 daripada 3.4304/4350 pada Jumaat, turun berbanding dolar Filipina kepada 8.34/8.36 daripada 8.33/8.34; susut berbanding rupiah Indonesia kepada 303.8/304.3 daripada 303.4/303.9 dan merosot berbanding baht Thailand kepada 13.2434/2608 daripada 13.2327/2541 sebelum ini.


Pasangan kekasih mengaku tidak bersalah larikan bayi 9 bulan

Seorang remaja perempuan dan teman lelakinya mengaku tidak bersalah di Mahkamah Majistret Bukit Mertajam hari ini atas pertuduhan melarikan seorang bayi perempuan berusia embilan bulan dari rumah pengasuhnya, di Bukit Mertajam, minggu lepas.

Remaja perempuan berusia 14 tahun dan Muhammad Azrin Budimaeng, 18, yang bekerja sambilan di sebuah restoran, membuat pengakuan itu selepas pertuduhan dibacakan di hadapan Majistret Nurulrasyidah Mohd Akit, lapor Bernama.

Mengikut kertas pertuduhan, remaja itu dan Muhammad Azrin berniat secara bersama melarikan bayi tersebut dari sebuah rumah di Pangsapuri Idaman Taman Pauh Perai, di Bukit Mertajam, kira-kira jam 5.30 petang, 23 Ogos lalu.

Mereka berdua didakwa mengikut Seksyen 363 Kanun Keseksaan yang dibaca bersama Seksyen 34 Kanun Keseksaan yang membawa hukuman penjara maksimum tujuh tahun dan denda, jika sabit kesalahan.

Timbalan Pendakwa Raya, Mohammad Syafiq Nasrullah Saleem Ali tidak menawarkan sebarang ikat jamin memandangkan ia adalah kesalahan yang tidak boleh diikat jamin serta mengambil kira keseriusan kesalahan itu.

“Bagaimanapun, sebagai alternatif, sekiranya mahkamah memutuskan untuk membenarkan kedua-dua tertuduh diikat jamin, saya memohon jaminan tinggi dengan syarat yang ketat,” katanya.

Peguam Fatin Nabila Hussin, yang mewakili kedua-dua tertuduh, memohon mahkamah membenarkan ikat jamin atas alasan remaja perempuan itu masih muda, merupakan anak bongsu daripada tiga beradik, dan kini tinggal bersama datuk dan neneknya yang masing-masing berusia 75 dan 68 tahun.

Sementara itu, Muhammad Azrin merupakan anak kedua daripada lima beradik dan terpaksa bekerja dua hari seminggu di sebuah restoran dengan pendapatan RM50 sehari untuk membantu keluarganya memandangkan ibunya sakit dan bapanya tidak mempunyai pekerjaan sepenuh masa.

Mahkamah kemudian membenarkan tertuduh masing-masing diikat jamin RM5,000 dengan seorang penjamin dan menetapkan 3 Okt depan untuk serahan dokumen.

Bagaimanapun, ibu atau ayah remaja itu sahaja dibenarkan sebagai penjamin.

Bercakap di luar mahkamah, Fatin Nabila berkata bapa remaja perempuan itu bersetuju menjadi penjamin namun tidak dapat hadir ke mahkamah hari ini atas urusan yang mendesak.


Sebab apa mahu bantu UMNO jika Najib terus dizalimi, kata Sian See

Seorang penyokong kuat Datuk Seri Najib Razak mempersoalkan kewajaran untuk membantu UMNO dan kerajaan campuran pada hari ini lagi apabila kezaliman masih diteruskan lagi.

Penganalisis pro Najib, Lim Sian See mempertikaikan mengapa kerajaan campuran masih membiarkan kezaliman terhadap bekas perdana menteri itu berterusan dan tidak memberi keadilan sewajarnya.

“Jadi, sebab apa mahu bantu UMNO dan Kerajaan Perpaduan hari ini jika mereka biarkan sahaja kezaliman dan ketidakadilan seperti ini,” katanya dalam hantaran Facebook hari ini.

Sian See juga membangkitkan berhubung tindakan dua syarikat milik kerajaan tidak menggugurkan saman sivil terhadap Najib iaitu tuntutan ganti rugi sebanyak RM5 bilion oleh SRC International dan AS$8 bilion (RM37 bilion) oleh 1Malaysia Development Berhad (1MDB).

Menurut beliau, berikutan saman-saman sivil itu, mahkamah membenarkan permohonan injunksi Mareva secara ex-parte oleh 1MDB dan SRC International terhadap Najib untuk membekukan asetnya.

Sian See menambah, melalui injunksi tersebut, Najib hanya dibenarkan mengeluarkan wang sehingga RM100,000 sebulan untuk semua perbelanjaan keluarga termasuk kos guaman dari akaun banknya.

“Jadi selain berada dalam penjara, aset-aset Najib turut dibeku dan perbelanjaan Najib juga dihadkan bertahun-tahun lamanya sehingga perbicaraan kes-kes saman sivil 1MDB dan SRC yang bermula pada 2025 selesai.

“Satu kezaliman dan ketidakadilan yang amat parah sekali,” katanya lagi.

Kedua-dua saman sivil tersebut difailkan pada 2021 ketika kerajaan Perikatan Nasional (PN) masih berkuasa.

Beliau memberitahu, kerajaan tidak dapat apa-apa sekiranya memenangi kes-kes berkenaan kerana tidak mungkin Najib boleh bayar pampasan RM5 bilion atau RM37 bilion.

Sian See menambah, pada masa ini pun, Najib tidak mampu membayar denda RM210 juta atas sabitan kes SRC International dan tuntutan Lembaga Hasil Dalam Negeri (LHDN) sebanyak RM1.7 bilion.

“Nak penjarakan dia lagi pun tidak sebab sebab dia sudah ada dalam penjara sehingga umurnya capai 81 tahun.

“Kerajaan hanya bazirkan kos bagi peguam-peguam swasta yang diupah oleh syarikat SRC dan 1MDB serta kos mahkamah dengan kes-kes saman sivil seperti ini,” jelasnya.


Selesaikan isu harga makanan di kantin, jangan ikut formula Rafizi

Menteri Pendidikan Kerajaan PH-BN, Fadhlina Sidek digesa mencari dan mengetengahkan segera formula bagi menyelesaikan harga makanan di kantin sekolah yang dikatakan melonjak sehingga 50 peratus sejak kebelakangan ini.

Ketua Penerangan Bersatu Datuk Wan Saiful Wan Jan berkata sejak sesi persekolahan 2023 bermula, ibu bapa dan waris murid mula merungut mengenai harga makanan di kantin sekolah yang meningkat mendadak.

Tetapi, sehingga kini belum ada apa-apa kenyataan daripada Menteri Pendidikan Kerajaan PH-BN berhubung kenaikan harga makanan itu, katanya dalam kenyataan hari ini (9 Januari 2023). Sebelum ini, beliau menerima aduan daripada ibu bapa di kawasan Parlimen Tasek Gelugor yang diwakilinya.

Sambil menyindir, beliau bagaimanapun menasihatkan Fadhlina supaya tidak meminta nasihat daripada Menteri Ekonomi Rafizi Ramli yang dikatakannya memperkenalkan formula aras tinggi.

“Jangan pula lepas ini, Menteri Pendidikan mencari formula aras tinggi ajaran Rafizi Ramli bahawa kalau harga makanan kantin tinggi, maka “by right” pelajar mesti kurangkan makan di kantin,” katanya merujuk kepada kenyataan Timbalan Presiden PKR itu berhubung isu harga ayam.

23 Disember lalu, Rafizi berkata walaupun harga ayam meningkat tetapi pengguna masih membelinya pada harga yang lebih tinggi.

“Sewajarnya jika harga ayam itu sudah terlalu mahal kita tidak membelinya,” kata Rafizi.

Wan Saiful mencadangkan Fadhlina mengadakan pertemuan dengan pengusaha kantin untuk mencari jalan penyelesaian isu kenaikan harga makanan itu.

“Antara perkara yang boleh dipertimbangkan ialah pemberian moratorium sewa atau subsidi kos operasi kepada pengusaha kantin yang kebanyakannya adalah usahawan kecil Bumiputera.

“Sebagai kerajaan, bantulah rakyat. Bukan sibuk berebut kuasa dan bergaduh sesama sendiri,” katanya melihat kerajaan PH-BN gagal menjaga kebajikan rakyat yang semakin terbeban dengan kenaikan kos sara hidup.


DAP mula goyah di P.Pinang kata Bersatu

DAP mula goyah dalam meraih sokongan di Pulau Pinang susulan kenyataan terbaharu Pengerusi DAP Kebangsaan, Lim Guan Eng berkait sentimen Pulau Pinang-Kedah.

Ketua Srikandi Bersatu Bukit Gelugor, Nor Azah Abdul Aziz berkata kenyataan Guan Eng itu seolah-olah membangkitkan pemahaman bahawa orang Melayu mahu merampas Pulau Pinang.

“Adakah DAP wakil British di Malaysia yang ingin mempertahankan sejarah yang dilakar mereka? Adakah Lim susur galur keturunan Francis Light yang sibuk sangat nak pertahankan sejarah mereka?

“Seolah-olah orang Melayu mahu merampas Pulau Pinang dari Cina dan menggambarkan orang Cina bakal dihalau keluar dari sana.

“Ini satu perkara yang sangat tidak masuk akal di mana tiada perkaitan politik perkauman dalam memperbetulkan semula sejarah yang dilakar sejarah tipu oleh pihak British,” katanya dalam satu kenyataan, hari ini.

Sebelum ini, Guan Eng mengingatkan rakyat Pulau Pinang agar menjadikan pilihan raya negeri (PRN) sebagai reaksi balas terhadap sikap Menteri Besar Kedah, Datuk Seri Muhammad Sanusi Md Nor.

Dalam pada itu Nor Azah yang juga Exco Srikandi Bersatu yakin pengundi di Pulau Pinang tidak mahu memberikan satu undi untuk DAP namun akan dapat BN yang diketuai Datuk Seri Ahmad Zahid Hamidi di peringkat Pusat ataupun sebaliknya.

Menurutnya lagi, sudah tiba masa untuk rakyat Pulau Pinang mengundi Perikatan Nasional (PN) sebagai satu referendum bantahan rakyat kepada kerajaan campuran PH-UMNO yang gagal mengurus negara.

“Pelbagai isu sedang menghimpit rakyat termasuk membabitkan kos sara hidup terutamanya golongan berpendapatan rendah, harga barang keperluan, nilai ringgit yang merudum dan ekonomi negara kini seolah-olah tiada hala tuju,” katanya.


Peralihan ke fasa endemik perlu penelitian rapi, kata Hishammuddin

Kementerian Kesihatan (KKM), Kementerian Luar Negeri (MOFA) dan beberapa pihak yang berkaitan akan menyampaikan taklimat dalam mesyuarat kuartet COVID-19 minggu depan sebelum sebarang ketetapan mengenai pengisytiharan “Peralihan ke Endemik” diputuskan.

Menteri Kanan Pertahanan Datuk Seri Hishammuddin Tun Hussein berkata taklimat itu melibatkan laporan situasi semasa banjir dan jangkitan varian Omicron daripada pihak-pihak berkenaan, yang telah ditangguhkan sebelum ini, lapor Bernama.

“Kita tangguh (sebelum ini) sebab saya nak terima laporan kesan daripada banjir, varian Omicron COVID-19 dan pengembara yang kembali ke tanah air, khususnya dari Arab Saudi terlebih dahulu.

“Pada Mesyuarat kuartet minggu depan saya akan menerima taklimat daripada KKM, MOFA dan pihak-pihak lain untuk kita bentang pada jawatankuasa khas yang dipengerusikan Perdana Menteri (Datuk Seri Ismail Sabri Yaakob) sebelum keputusan tarikh sebenar kita beralih ke fasa endamik ditetapkan,” katanya dalam sidang media selepas majlis amanat kementeriannya hari ini.

Katanya keputusan fasa peralihan ke endamik tidak akan dilakukan secara semberono dan penangguhan fasa itu melibatkan tempoh dua hingga tiga minggu dari tarikh asal, iaitu minggu pertama Januari.

Sebelum ini Hishammuddin dilaporkan berkata kerajaan memutuskan menangguh sementara pengumuman fasa itu berikutan peningkatan penularan kes varian Omicron Covid-19 dalam negara.

Sementara itu, berhubung kemungkinan Pilihan Raya Negeri (PRN) Johor diadakan dalam situasi pandemik yang masih melanda negara, Ahli Parlimen Sembrong itu berkata pandangan KKM perlu diambil kira sebelum sebarang keputusan berkaitan PRN negeri dibuat.

Selain itu katanya PRN di Sabah, Melaka dan Sarawak perlu dijadikan sandaran dan iktibar agar PRN Johor berjalan dengan selamat, sekiranya ia benar-benar diadakan.

“Bukan untuk saya tentukan. Apabila ia diputuskan nanti, tugas kita di kuartet sebagai menteri yang mengkoordinasikan Covid-19 antara kementerian, saya terpaksa untuk bawa bersama kepimpinan negeri Johor untuk apa jua keputusan,” katanya.

Desas-desus mengenai kemungkinan PRN di Johor telah kedengaran sejak minggu lepas.

Kerajaan Johor ketika ini memiliki majoriti tipis satu kerusi dengan memiliki 28 kerusi Dewan Undangan Negeri (DUN) berbanding 27 di blok pembangkang, dan kedudukannya dianggap ‘goyah’ selepas kematian bekas Menteri Besar yang juga Ahli Dewan Undangan Negeri Kempas Allahyarham Datuk Osman Sapian.


Ketidakpadanan gaji dan kos sara hidup

Dalam mengharungi ketidaktentuan ekonomi pada waktu ini, rakyat juga dibelenggu kos sara hidup yang masih tinggi dan tidak selari dengan pasaran buruh yang tidak stabil dan menyebabkan ramai kehilangan punca pendapatan. Oleh itu, jalan penyelesaian yang sesuai dan lestari diperlukan dalam hal ini.

Walaupun kadar inflasi sedang berada pada tahap yang rendah, kos sara hidup dikatakan melangkaui harga semata-semata. Menurut kajian Bank Dunia, isu-isu yang berkaitan dengan kos sara hidup termasuklah pertumbuhan pendapatan yang lambat, peningkatan hutang isi rumah dan juga harga rumah yang tinggi.

Berdasarkan statistik daripada Jabatan Perangkaan, pendapatan purata isi rumah di peringkat nasional meningkat pada kadar 4.3 peratus dalam tempoh antara tahun 2016 dan tahun 2019 manakala pendapatan boleh guna purata (pendapatan selepas ditolak bayaran pindahan termasuklah bayaran wajib yang dikenakan ke atas isi rumah) menaik pada kadar 4.5 peratus dalam tempoh yang sama.

Mengikut kumpulan isi rumah, pendapatan isi rumah rata-rata untuk B40, M40 dan T20 juga meningkat dalam tempoh bermula pada tahun 2016 sehingga tahun 2019.

Namun, persoalannya, adakah statistik ini mencerminkan realiti terutamanya selepas terjadinya pandemik yang tidak pernah terjadi sebelum ini?

Perbelanjaan penggunaan isi rumah bulanan purata juga meningkat pada kadar 4 peratus dalam tempoh 2016-2019. Di antara semua perbelanjaan, peruntukan bagi perbelanjaan makanan dan minuman bukan alkohol adalah tinggi (17.3 peratus) dan berbanding dengan kumpulan isi rumah yang lain, isi rumah B40 memperuntukkan perbelanjaan yang tertinggi untuk makanan dan minuman yang bukan beralkohol.

Namun, harga makanan terus meningkat jika dibandingkan dengan barangan yang lain dan memandangkan kumpulan isi rumah B40 lebih cenderung untuk berbelanja untuk makanan, peningkatan harga makanan yang konsisten akan menyebabkan kumpulan isi rumah ini terkesan daripada kadar inflasi yang lebih tinggi.

Selain itu, hutang isi rumah berada pada tahap yang tinggi – 82.7 peratus daripada KDNK pada tahun 2019. Tahap kecelikan kewangan rakyat Malaysia juga tidak memuaskan terutamanya dalam kalangan belia. Bukan sahaja kadar pengangguran sudah meningkat, terdapat juga isu ‘underemployment’ yang semakin serius.

Dalam perbincangan mengenai kos sara hidup, status kemiskinan harus dipertimbangkan kerana isi rumah yang termasuk dalam kumpulan ini merupakan mereka yang paling tidak bernasib baik.

Kemiskinan di Malaysia diukur dengan menggunakan Pendapatan Garis Kemiskinan (PGK) di mana konsepnya dan metodologinya adalah berasaskan konsep keperluan minimum makanan dan bukan makanan (pakaian, perumahan, pengangkutan dan lain-lain) setiap ahli isi rumah untuk hidup sihat dan aktif dalam masyarakat.

Dalam erti kata lain, PGK juga bermaksud pendapatan yang diperlukan oleh sesebuah isi rumah bagi memenuhi keperluan minimum makanan dan bukan makanan.

Perubahan metodologi telah menyebabkan peningkatan ketara dalam nilai PGK daripada RM908 pada tahun 2016 kepada RM2,208 pada tahun 2019. Oleh sebab yang sama juga, kadar kemiskinan mutlak telah meningkat daripada 0.4 peratus pada tahun 2016 kepada 5.6 peratus pada tahun 2019.

Tambahan lagi, perkara yang lebih membimbangkan adalah kerana PGK ini belum mengambil kira kesan wabak Covid-19 yang telah menjejaskan kesejahteraan sosioekonomi di Malaysia.

Setelah pandemik melanda, lebih ramai yang hilang pekerjaan, terpaksa menerima pemotongan gaji ataupun diminta cuti tanpa gaji.

Menurut Menteri di Jabatan Perdana Menteri (Ekonomi) Datuk Seri Mustapa Mohamed, anggaran daripada Jabatan Perangkaan setelah mengambil kira wabak Covid-19 menunjukkan bahawa kadar kemiskinan akan meningkat sebanyak 3 titik peratusan daripada kadar semasa iaitu 5.6 peratus.

Jadi, kita bakal lihat lebih ramai yang hidup dalam kemiskinan berbanding 405,441 isi rumah yang telah dilaporkan sebelum ini akibat tamparan hebat daripada krisis.

Kos sara hidup, kuasa membeli dan PGK juga berlainan mengikut negeri. Kebiasaannya, persepsi umum adalah bahawa kos sara hidup di negeri-negeri maju lebih tinggi berbanding dengan kos sara hidup di negeri-negeri yang kurang maju. Namun, bagi beberapa negeri, tidak semuanya begitu.

Jika kita lihat pada purata nilai PGK mengikut negeri, Sabah dan Labuan mempunyai nilai PGK yang tinggi berbanding dengan negeri lain termasuklah negeri yang maju seperti Kuala Lumpur dan Selangor.

Kadar kemiskinan di Sabah juga amat tinggi pada kadar 19.5 peratus. Jadi, ini menunjukkan bahawa kehidupan di luar bandar juga boleh menjadi mahal, bukan hanya di negeri-negeri yang lebih membangun.

Jurang gaji tidak membantu dalam menyokong kos sara hidup yang semakin meningkat. Sebagai contoh, semasa perbincangan kumpulan fokus EMIR Research yang diadakan pada suku ketiga tahun lepas, seorang peserta dari Sabah memberitahu bahawa terdapat keperluan untuk menyeragamkan gaji di seluruh negara memandangkan kos sara hidup di Sabah sama tinggi seperti di negeri yang lebih membangun tetapi jurang gaji sangatlah besar!

Inilah realiti yang mungkin tidak dicerminkan sepenuhnya oleh statistik tetapi ia dapat dirasai dengan ketara oleh golongan-golongan yang terkesan.

Gaji minimum kekal rendah (RM1,100-RM1,200) walaupun terdapat usaha untuk menghapuskan jurang gaji di antara Semenanjung Malaysia, dan Sabah, Sarawak dan Labuan.

Contohnya, sesebuah isi rumah yang berpenghuni oleh seorang individu yang berpendapatan RM1,200 sebulan dan tinggal di Kuala Lumpur tetapi jumlah pendapatan untuk membeli keperluan asas minimum adalah sebanyak RM2,206, adakah keadaan sebegini wajar dan masuk akal?

Jadi, terdapat keperluan yang sangat penting untuk mengkaji semula gaji minimum bagi mempertimbangkan sama ada gaji minimum ini sesuai atau tidak dengan keadaan ekonomi semasa.

Statistik juga telah menunjukkan bahawa pampasan untuk pekerja di Malaysia jauh lebih rendah berbanding dengan ekonomi maju seperti Singapura dan Korea.

Kenaikan gaji harus seiring dengan peningkatan kemahiran pekerja (melalui pendidikan) dan lebih banyak pekerjaan berkemahiran tinggi harus diwujudkan melalui pelaburan bernilai tinggi. Dengan cara ini, pekerja yang lebih berkemahiran dapat memenuhi keperluan industri dan boleh menuntut gaji yang lebih tinggi.

Ketidakpadanan gaji pekerja dan kos sara hidup merupakan isu yang sudah lama dan semestinya tidak mempunyai satu sahaja jalan penyelesaian. Namun, kita harus mula berfikir secara mendalam tentang isu ini sebelum terlambat.


Kes baharu Covid-19 meningkat kepada 5,000 lebih

Sebanyak 5,806 lagi kes baharu Covid-19 dikesan hari ini, meningkat sedikit berbanding semalam, menurut Kementerian Kesihatan (KKM).

Untuk rekod, kes terbaharu hari ini tertinggi dalam tempoh tujuh hari sejak Nov 25 lalu dan menjadikan jumlah kes kumulatif kini adalah sebanyak 2,644,027.

Bagaimanapun, jumlah kemasukan hospital di seluruh negara bagi tujuh hari lepas pula menunjukkan penurunan sebanyak 10.4 peratus berbanding tujuh hari sebelumnya.

Semalam, seramai 49 lagi pesakit Covid-19 meninggal dunia menjadikan kumulatif sebanyak 30,474 kes.

Daripada jumlah itu, 12 pesakit meninggal dunia sebelum menerima rawatan di hospital atau kes ’brought in death’ (BID), menjadikan keseluruhannya sejak awal tahun lalu hingga semalam 6,165 kes BID.

Dalam tempoh 24 jam semalam, Selangor merekodkan 12 kes kematian, termasuk dua kes BID, menjadikan kumulatif sebanyak 9,799 kes, dengan 2,086 adalah kes BID.


Rafizi kata tak janji hapus PTPTN, tapi dalam manifesto PH ada pula

Ahli Parlimen (MP) Perikatan Nasional (PN) Machang, Wan Ahmad Fayhsal Wan Ahmad Kamal membuktikan penghapusan pinjaman Perbadanan Tabung Pendidikan Tinggi Nasional (PTPTN) secara bersasar, memang ada dalam manifesto Pakatan Harapan (PH).

Sambil menafikan beliau cuba mengelirukan Dewan Rakyat berhubung janji PH untuk menghapuskan pinjaman PTPTN, Ketua Armada Bersatu Malaysia itu menegaskan PH memang ada meletakkan janji tersebut dalam manifesto Pilihan Raya Umum Ke-15 (PRU-15) lalu.

Beliau mengulas usul yang dibuat oleh Menteri Ekonomi, Rafizi Ramli supaya Dewan Rakyat mengambil tindakan terhadap dirinya kerana didakwa membuat kenyataan mengelirukan berhubung janji tersebut.

“Saya nak tunjuk kepada media ini manifesto PH pengampunan hutang PTPTN bersasar ada. Ada kenyataan dibuat. Saya tidak menyalahi Dewan Rakyat. Saya tidak kata hutang PTPTN ini dihapuskan secara total tetapi saya kata memang ada.

“Saya tanya apa iltizam kerajaan. Apakah polisi kerajaan hari ini berhubung hutang PTPTN,” kata beliau pada sidang media di lobi Parlimen hari ini sambil menjelaskan bahawa anak muda ingin tahu mengenai polisi tersebut.

Menurut Wan Ahmad Fayhsal, berdasarkan jawapan Rafizi, beliau yakin PH tidak ingin menunaikan janji berkenaan.

“Manifesto ini nampaknya tidak ingin dijadikan rujukan oleh mereka untuk dilunaskan janji-janji selepas menjadi kerajaan. Kalau kita imbau, banyak pihak berjanji dan orang yang paling banyak janji dengan formula adalah YB Pandan.

“Jangan kata, ini bukan kitab suci lagi. Saya rasa kita sudah melepasi fasa tersebut. Apakah pendirian sebenar kerajaan. Itu saya tidak nampak,” katanya.

Terdahulu Rafizi mengusulkan supaya Dewan Rakyat mengambil tindakan terhadap Wan Ahmad Fayhsal.

“Mengikut peraturan 36(12) mana-mana ahli yang mengeluarkan kenyataan yang mengelirukan dewan adalah disifatkan menghina majlis, dan ahli tu boleh dirujuk kepada Jawatankuasa Hak dan Kebebasan bagi kesalahan itu.

“YB Machang sebelum ini menyatakan bahawa dalam manifesto PH sebelum ni (ada janji) menghapuskan PTPTN. Itu satu pembohongan kerana tak ada janji tu dalam manifesto PH baru-baru ini.

“Perkara itu suatu pembohongan yang jatuh (merujuk) kepada Perkara 36 (12). Saya minta dewan ambil tindakan,” katanya di Dewan Rakyat hari ini.


Aneh apabila pembangkang pula tak mahu PRU awal, kata Rahman Dahlan

Pendirian pembangkang yang menolak pilihan raya umum ke-15 (PRU-15) diadakan awal pada tahun ini juga disifatkan aneh dan ajaib, kata Datuk Seri Abdul Rahman Dahlan.

Ahli Majlis Tertinggi UMNO itu berkata pembangkang yang kerap menuduh kerajaan ditadbir Perdana Menteri UMNO itu gagal tetapi apabila mahu diadakan PRU-15 dengan segera mereka pula menolaknya dengan keras.

“Kalau kerajaan hari ini dikatakan gagal dan sebagainya sepatutnya ambillah peluang untuk jatuhkan BN. Tetapi aneh dan ajaib.

“Di negara-negara lain semua parti pembangkang mahukan pilihan raya diadakan secepat mungkin agar mereka boleh diberikan peluang untuk menjadi kerajaan.

“Di sini terbalik pula. Kita pula yang dalam kerajaan mahu untuk memberikan legitimasi kepada kerajaan yang dibentuk sekarang ini, yang ada kaitan dengan keputusan ahli parlimen dan bukannya keputusan rakyat.

“Kita mahu kembalikan kepada rakyat untuk memberikan mandat baharu kepada kerajaan,” katanya dipetik semasa bual bicara di Facebook UMNO Online.

Tegasnya lagi, jika pembangkang menganggap kerajaan sedia ada mereka sepatutnya bersetuju tanpa berdolak-dalik tidak mahu PRU-15 diadakan segera.

“Jika kerajaan hari ini didakwa gagal, mereka sepatutnya setuju untuk Pilihan Raya Umum (PRU) diadakan.

“Kita konsisten sejak Langkah Sheraton. Kita mahukan pilihan raya dan itu yang kita mahukan bukannya sekarang sahaja.

“Keduanya kita pun berada dalam masa yang bersesuaian dan selalunya pilihan raya ini diadakan antara empat hingga empat tahun setengah sebelum habis tempoh dan kita berada dalam kedudukan itu sekarang maka bukan benda yang pelik mahupun ajaib untuk mengadakan pilihan raya empat tahun setengah selepas pilihan raya yang lalu,” katanya lagi.

Untuk rekod, pembangkang menolak PRU-15 awal atas alasan tidak mahu ia diadakan semasa musim banjir kerana ia akan menyusahkan rakyat selain mendesak isu-isu penting melibatkan kepentingan negara ditangani terlebih dahulu.

Isu inflasi yang mengakibatkan harga barang naik mendadak dan kejatuhan ringgit sehingga menjejaskan keadaan ekonomi negara antara perkara yang didesak pembangkang perlu ditangani segera.

UMNO berterusan dengan desakan supaya PRU-15 diadakan pada tahun ini juga dengan kenyataan Presidennya, Datuk Seri Ahmad Zahid Hamidi yang mahu ‘redah banjir’ menunjukkan sikap sebenar parti itu yang mahu pilihan raya perlu diadakan dalam keadaan segera.


DUN Johor bubar hari ini

Sultan Johor Sultan Ibrahim Ibni Almarhum Sultan Iskandar berkenan membubarkan Dewan Undangan Negeri (DUN) Johor bagi memberi laluan kepada Pilihan Raya Negeri (PRN).

Baginda kemudian menandatangani watikah pembubaran DUN, menurut kenyataan dalam laman Facebook Sultan Ibrahim Sultan Iskandar, petang ini.

Terdahulu, baginda berkenan menerima menghadap Menteri Besar, Datuk Hasni Mohammad pada jam 5 petang di Istana Bukit Serene, Johor Bahru hari ini (22 Januari 2022).

Berangkat sama, Tunku Mahkota Johor, Mejar Jeneral Tunku Ismail Ibni Sultan Ibrahim.

Menurut kenyataan itu, pada pertemuan berkenaan Hasni diiringi Setiausaha Kerajaan Negeri Johor, Datuk Azmi Rohani yang kemudian mempersembahkan watikah pembubaran DUN.

Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh pada 22 Januari 2022.

Johor memiliki 56 kerusi DUN dengan agihan terkininya adalah UMNO dan DAP masing-masing 14 kerusi, Bersatu (11), MIC (dua), PAS (satu), sementara AMANAH (enam) dan PKR (tujuh).

Kerajaan Johor memiliki majoriti tipis dengan 28 kerusi berbanding 27 kerusi di blok pembangkang, susulan kematian ADUN Kempas, Datuk Osman Sapian.


PRN: Polis buka 6 kertas siasatan antaranya khianat, fitnah

Polis membuka enam kertas siasatan berkaitan kempen pilihan raya negeri (PRN) antaranya melibatkan fitnah, khianat dan kesalahan merosakkan bahan kempen calon.

Ketua Komunikasi Korporat Bukit Aman A. Skandaguru berkata kes terbabit dilaporkan di empat negeri semalam dengan masing-masing dua kertas siasatan dibuka di Negeri Sembilan dan Pulau Pinang manakala satu di Kedah dan Terengganu.

“Di Seremban, dua kertas siasatan dibuka di bawah Seksyen 427 Kanun Keseksaan (KK) atas kesalahan khianat melibatkan kerosakan sebuah khemah bilik gerakan sebuah parti politik yang disimbah air bercampur minyak di Garden Home dan empat bahan kempen (iaitu papan iklan) seorang calon Bebas telah dirosakkan di sekitar Sikamat dan Paroi Jaya.

“Di Butterworth, dua kertas siasatan dibuka di bawah Seksyen 427 dan Seksyen 379 KK kerana mencuri melibatkan bahan kempen iaitu bendera dan sepanduk telah tiada di gelanggang bola keranjang Taman Bagan serta sepanduk ceramah telah dikoyakkan oleh seorang individu yang tidak dikenal pasti,” katanya, lapor Bernama.

Beliau berkata di Terenggaanu, satu kertas siasatan dibuka di bawah Seksyen 435 KK kerana kesalahan khianat dengan api apabila satu poster milik calon bertanding di Marang telah dibakar.

“Di Sik, Kedah kertas siasatan dibuka di bawah Seksyen 4A(1) Akta Kesalahan Pilihan Raya 1954 kerana kesalahan mengembangkan permusuhan, Seksyen 500 KK kerana fitnah serta Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“Ia dikatakan apabila seorang pengadu menonton satu video di Facebook yang memaparkan sedutan ucapan seorang calon sebuah parti politik yang mengandungi gambar pengadu dengan perkataan Makan Kenduri UMNO Masuk Neraka. Pengadu mengatakan ia satu fitnah bagi memburukkan namanya sebagai ketua pemuda sebuah parti politik di kawasan Sik,” katanya.

Beliau berkata semalam juga polis menerima keseluruhan 137 laporan dengan Selangor mencatat angkat tertinggi sebanyak 65 laporan.

“Ia diikuti Kelantan (29), Terengganu (23), Negeri Sembilan (12) dan Pulau Pinang mencatatkan lima laporan manakala Kedah tiga laporan,” katanya.

Skandaguru berkata polis turut meluluskan 385 permit ceramah dengan Kedah sebanyak 87 diikuti Terengganu (75), Kelantan (73), Selangor (67), Negeri Sembilan (48) dan Pulau Pinang (35).

Suruhanjaya Pilihan Raya menetapkan 12 Ogos ini sebagai hari pengundian bagi PRN di Selangor, Negeri Sembilan, Pulau Pinang, Kedah, Terengganu dan Kelantan manakala pengundian awal pada 8 Ogos.


Australia sedia buka sempadan

Australia merancang membuka semula sempadannya kepada pelancong antarabangsa secepat mungkin, kata Perdana Menteri Scott Morrison sambil menambah Parlimen negara itu akan membahaskan langkah berkenaan minggu ini.

Pelancong asing boleh kembali dalam masa dua atau tiga minggu, lapor akhbar Herald Sun hari ini, memetik sumber kanan kerajaan yang tidak dinamakan.

Pengumuman daripada kerajaan mungkin dibuat sejurus Isnin berikutan mesyuarat Jawatankuasa Keselamatan Negara, kata akhbar itu.

Menarik balik sekatan ke atas pelawat antarabangsa akan meningkatkan sektor hospitaliti negara, yang musnah akibat ‘lockdown’ dan kawalan sempadan yang ketat bagi mengekang penularan Covid-19.

Sebelum wabak itu, industri pelancongan menjana lebih AS$84.9 bilion daripada perolehan tahunan dan menggaji kira-kira lima peratus daripada tenaga kerja, menurut Tourism Australia.

“Kami bersiap sedia untuk membuka semula sempadan secepat mungkin,” kata Menteri Dalam Negeri Karen Andrews dalam wawancara ABC TV, sambil menegaskan beliau tidak mempunyai maklumat lanjut namun percaya langkah itu akan dilakukan secepat mungkin.

Australia, yang menutup sempadannya pada Mac 2020, telah melalui fasa pembukaan semula secara berperingkat sejak beberapa bulan kebelakangan, dengan hanya membenarkan rakyat dan penduduknya, pulang, selain memberi peluang kepada pekerja mahir, pelajar antarabangsa dan pekerja bermusim tertentu, untuk masuk.

Populariti Morisson merosot dalam beberapa bulan kebelakangan ini, di sebalik persoalan berhubung cara beliau mengendalikan penularan varian Omicron, selain tekanan untuk mengadakan pilihan raya persekutuan yang perlu dilaksanakan menjelang Mei.

Walaupun varian Omicron yang sangat mudah menular terus merebak, kemasukan ke hospital dan jumlah kematian semakin stabil, dengan akhbar News Corp pada hujung minggu memetik sumber yang tidak dinamakan sebagai mengatakan bahawa Australia mungkin membuka semula sempadannya dalam masa dua atau tiga minggu.

“Kami melihat untuk dapat membuat keputusan membuka sempadan itu dan mengalu-alukan kemasukan semula pelancong antarabangsa. Saya yakin pembukaan itu semakin hampir,” kata Morrison hari ini. – Agensi


Pemilihan Timbalan Speaker sebagai usul percaya kepada PM

Menjelang sidang Dewan Rakyat pada Isnin, walaupun tanpa usul undi percaya yang akan dibentang, pemilihan Timbalan Speaker baharu boleh dianggap sebagai ujian bagi menguji keabsahan Perdana Menteri Datuk Seri Ismail Sabri Yaakob.

Sekiranya pencalonan Setiausaha Agung UMNO, Datuk Seri Ahmad Maslan tidak mendapat jumlah undian majoriti untuk dilantik sebagai Timbalan Speaker, ia berkemungkinan memberi implikasi yang cukup besar kepada kerajaan baharu di bawah pimpinan Ismail Sabri.

Untuk rekod, pemilihan Timbalan Speaker memerlukan pengundian dijalankan untuk menentukan individu yang memiliki majoriti tertinggi dilantik bagi jawatan tersebut.

Secara tidak langsung, isu pemilihan Timbalan Speaker boleh dianggap ujian litmus terhadap pentadbiran Ismail Sabri walaupun tiada usul undi percaya kali ini.

Ahli Parlimen (MP) Pontian itu dicalonkan oleh Ismail Sabri sebagai Ketua Majlis, sementara blok pembangkang mencalonkan MP Teluk Intan, Nga Kor Ming sebagai calon mereka.

Terdahulu, Speaker Dewan Rakyat Datuk Azhar Azizan Harun mengumumkan tiada usul undi percaya yang dibawa terhadap Ismail Sabri pada sidang kali ini.

Susulan itu, pembangkang membuat kritikan keras terhadap Ismail Sabri atas alasan Yang di-Pertuan Agong sudah bertitah agar usul percaya dibawa ke Dewan Rakyat sebaik mengangkat sumpah sebagai PM Kesembilan.

Isu pencalonan Ahmad sebagai Timbalan Speaker juga mengundang kritikan memandangkan beliau juga sedang berdepan beberapa kes pendakwaan di mahkamah ketika ini.

Ahmad sudah didakwa di mahkamah kerana memberikan maklumat palsu kepada Suruhanjaya Pencegahan Rasuah Malaysia (SPRM), selain turut didakwa bersabit tuduhan Akta Pencegahan Pengubahan Wang Haram (AMLA) selepas menerima sebanyak RM2 juta daripada bekas PM Datuk Seri Najib Razak.

Semalam, Ahmad membuat 20 tawaran kepada MP pembangkang dan Bebas bagi mendapatkan sokongan untuk menjadi Timbalan Speaker.

Antara ‘sogokan terbuka’ dikemukakan oleh Ahmad – MP yang bersama Zahid menarik sokongan kepada Kerajaan PN dan Muhyiddin – ialah memperuntukkan RM60,000 setahun dengan kiraan RM5,000 sebulan kepada MP pembangkang dan Bebas untuk menguruskan Pusat Khidmat di kawasan masing-masing.

Peruntukan itu dianggap mencukupi untuk elaun dua staf dan sewa sebuah pejabat.

Ahmad juga menawarkan kepada setiap MP penyokong kerajaan dan pembangkang diberi peruntukan khas untuk sesi libat urus dengan rakyat dan pemegang taruh di kawasan bagi mendapatkan pandangan untuk isu pembangunan, kebajikan rakyat dan Rang Undang-Undang baru. Tetapi beliau tidak menyatakan berapa jumlah peruntukan itu.

Setiausaha Agung UMNO itu juga mencadangkan agar Ahli Jawatankuasa Pilihan Khas diberi elaun kehadiran mesyuarat atau apa-apa elaun khas dengan jumlah yang kecil namun munasabah dengan kekerapan mesyuarat yang sesuai.

Pada masa sama, Ahmad juga menyokong tujuh cadangan kerajaan untuk transformasi Parlimen sebagaimana diumumkan Ismail Sabri, sedangkan itulah juga tawaran yang dibuat oleh Tan Sri Muhyiddin Yassin tetapi ditolak oleh UMNO dan pembangkang.

Apapun, semua 20 tawaran yang dibuat oleh Setiausaha Agung UMNO itu adalah sogokan terbuka untuk meraih undi MP pembangkang dan penyokong kerajaan, bagi membolehkan dirinya – yang sedang berdepan dua tuduhan di Mahkamah Tinggi – dilantik menjadi Timbalan Speaker Dewan Rakyat.

Baca: Ahmad Maslan ‘sogok’ MP secara terbuka untuk jadi Timbalan Speaker Parlimen


Bajet 2023: Anwar dakwa pembangkang tak diajak berunding, petanda PRU-15 awal

Datuk Seri Anwar Ibrahim tidak menolak pilihan raya umum ke-15 (PRU-15) akan diadakan pada tahun ini selepas pembentangan Bajet 2023 diawalkan berbanding sebelum ini.

Ketua Pembangkang itu mendakwa Pakatan Harapan (PH) yang sebelum ini menyokong Perdana Menteri Ismail Sabri Yaakob menerusi memorandum persefahaman (MoU) tidak diajak berunding dalam penyediaan Bajet 2023 kali ini.

“Umumnya dalam praktik kita dalam satu dua tahun ini, ada perundingan dengan Pakatan Harapan (PH) berdasarkan memorandum persefahaman, umpamanya aspek percukaian, perbelanjaan, ketelusan, pertanggungjawaban dalam beberapa isu pokok yang mahu dibentangkan.

“Ini (rundingan) belum bermula, bermakna mereka terburu-buru melaksanakan (pembentangan belanjawan). Maka adalah diandaikan ini dilakukan supaya memberikan sekali lagi ruang untuk Perdana Menteri menentukan tarikh pilihan raya,” katanya dalam satu kenyataan videonya.

Anwar juga mendakwa kerajaan dipimpin Ismail Sabri terpaksa tunduk kepada kumpulan dalam partinya yang berdepan pertuduhan di mahkamah.

“Malangnya satu pentadbiran yang lemah seperti yang ada sekarang di bawah telunjuk bererapa tokoh yang takut hadapi pendakwaan di mahkamah, tidak mungkin membantu menyelesaikan masalah rakyat terutama kos sara hidup yang meningkat.

“Jadi kita harap rakyat akan diberi pencerahan bersama untuk bangkit bertindak menuntut perubahan dan pembaharuan yang menyeluruh,” katanya.

Terdahulu, Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar mengesahkan Bajet 2023 akan dibentangkan di Dewan Rakyat pada 7 Okt ini, iaitu tiga minggu lebih awal dari tarikh yang dimaklumkan sebelum ini.

Wan Junaidi bagaimanapun menafikan sebarang kaitan antara pertukaran tarikh itu dengan PRU-15 yang bakal diadakan tahun ini.

Sidang Parlimen seterusnya pada mulanya dijadualkan diadakan antara 28 Okt hingga 15 Dis dengan Menteri Kewangan Tengku Datuk Seri Zafrul Tengku Abdul Aziz akan membentangkan Bajet 2023 pada 28 Okt.

Dalam satu kenyataan yang dikeluarkan kemudian, Wan Junaidi berkata kabinet mencadangkan tarikh itu ditukar 23 hari lebih awal berbanding sebelum ini, iaitu dari 3 Okt hingga 29 Nov (32 hari).

Minggu lalu, Wan Junaidi menyatakan PRU-15 mungkin diadakan hanya selepas pembentangan bajet.

“Apabila bajet diluluskan dan rakyat merasakan manfaatnya, maka ia adalah masa yang sesuai untuk membubarkan Parlimen,” katanya.


Hamzah gesa SPRM henti ‘bertindak dengan cara politik partisan’

Bekas Menteri Dalam Negeri, Datuk Seri Hamzah Zainudin menuntut Suruhanjaya Pencegahan Rasuah Malaysia (SPRM) berhenti ‘bertindak dengan cara politik partisan’.

Tegasnya, Ketua Pesuruhjaya SPRM, Tan Sri Azam Baki dan beberapa pegawainya menyalahgunakan kuasa mereka dalam kes mengaitkannya dengan kes rasuah RM15 juta melibatkan seorang ahli perniagaan baru-baru ini.

“(Azam) dan beberapa pegawai SPRM menyalahgunakan kuasa mereka, melakukan misfeasans dalam jawatan awam, dan berpakat untuk menggambarkan saya sebagai seseorang yang telah melakukan kesalahan,” katanya pada sidang media di Publika, hari ini, lapor FMT.

Malam tadi, Hamzah yang juga Setiausaha Agung Perikatan Nasional (PN) mengumumkan akan menghantar surat tuntutan kepada kerajaan dan SPRM

Dalam surat tuntutannya, beliau mendakwa Datuk Seri Sim Choo Thiam diugut oleh pegawai SPRM dan memaksanya mengaku ada memberi rasuah kepada Hamzah jika mahu dibebaskan.

Hamzah turut mendakwa, sepanjang siasatan dijalankan, telah dijelaskan kepada pegawai terbabit bahawa beliau tidak terlibat dalam sebarang kegiatan rasuah.

“Akaun bank anak guam kami (Hamzah) dibekukan tanpa sebab atau justifikasi munasabah.

“Dan tiada kenyataan pernah dirakam daripada anak guam kami bagi mendapatkan versi ceritanya mahupun membenarkannya memberikan penjelasan sehingga selepas Sim didakwa di mahkamah,” menurut surat yang dikeluarkan oleh Tetuan Chetan Jethwani & Company.

Pada 10 Mei lalu, Datuk Seri Sim Choo Thiam, 54 mengaku tidak bersalah atas pertuduhan meminta rasuah dan tiga pertuduhan menerima rasuah membabitkan RM15 juta yang kononnya berlaku dua tahun lalu.

Bagi pertuduhan pertama, Sim didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.

Ia sebagai dorongan untuk Hamzah yang merupakan Menteri Dalam Negeri ketika itu untuk membantu syarikat tersebut mendapatkan apa-apa projek milik agensi di bawah KDN pada Jun 2021.


Keputusan rayuan akhir Najib sebentar lagi: Ketua Hakim Negara

Mahkamah Persekutuan akan memutuskan rayuan akhir Datuk Seri Najib Razak berhubung sabitan dan hukuman penjara 12 tahun serta denda RM210 juta setelah didapati bersalah menyalahgunakan kuasa dan menyeleweng RM42 juta dana SRC International Sdn Bhd.

Memetik laporan BH, Ketua Hakim Negara Tun Tengku Maimun Tuan Mat ketika membuat keputusan menolak permohonan Najib supaya beliau menarik diri hari ini (Selasa, 23 Ogos 2022), berkata mahkamah akan memutuskan rayuan akhir sebentar lagi.

Tengku Maimun dalam keputusannya berkata, mahkamah mendapati permohonan itu gagal menunjukkan terdapat bahaya yang nyata bahawa ia akan menyebabkan berat sebelah.

Katanya permohonan itu mesti menunjukkan bahawa kenyataan oleh pihak ketiga akan menjejaskan penemuan mahkamah.

“Saya tidak nampak sebarang bahaya berat sebelah yang mencukupi untuk saya menarik diri,” katanya.

Turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan hakim-hakim Mahkamah Persekutuan, Hakim Datuk Nalini Pathmanathan; Hakim Datuk Mary Lim Thiam Suan; dan Hakim Datuk Mohamad Zabidin Mohd Diah.

Susulan keputusan itu, Najib memohon kebenaran untuk bercakap kepada panel hakim.

Najib kini sedang membaca dokumen disediakan di hadapan panel hakim.

Najib bercakap tentang kegagalan mendapat penangguhan dan layanan buruk oleh mahkamah.

“Saya rasa perbicaraan yang adil tidak diberikan kepada saya.

“Saya merayu bahawa tiada tindakan diambil ke atas apa yang saya katakan dan ia hanya datang dari hati saya. Itulah yang sebenarnya saya rasakan sebagai perayu di peringkat akhir kes.”

Najib turut membandingkan kesnya dengan kes Datuk Seri Anwar Ibrahim.

Menurutnya kes Anwar mengambil masa lebih tujuh tahun dan 70 penangguhan untuk sampai ke peringkat Mahkamah Persekutuan.

Katanya dia tidak pernah memohon penangguhan dalam rayuan kecuali setelah pemecatan peguam caranya.


UMNO perlu terima dinamik politik, jangan serlah kesombongan intelektual

Keputusan Mesyuarat Majlis Kerja Tertinggi (MKT) UMNO yang menarik balik dan menamatkan serta merta sokongan kepada Tan Sri Muhyiddin Yasin selaku Perdana Menteri menggegarkan seketika politik negara.

Begitupun, setelah diamati dengan teliti maka didapati gegaran ini sebenarnya tidaklah membawa politik negara kita ke mana-mana kerana ia tidak disertai dengan sebarang arahan untuk diterjemahkan ke dalam bentuk tindakan.

Ia akhirnya dianggap keputusan tidak bergigi yang tidak membawa apa-apa kesan pun ke atas kedudukan kerajaan kerana ia bukan bersifat “serta merta” tetapi hanyalah satu panduan umum jika berlaku sebarang pengundian ketika sidang Parlimen nanti.

Itu pun, seperti tular video ucapan Datuk Seri Ahmad Zahid Hamidi di akhir Mesyuarat MKT UMNO ini, dan dalam kenyataan Setiausaha Agung UMNO, Datuk Seri Ahmad Maslan, Ahli-Ahli Parlimen UMNO boleh menggunakan budi bicara mereka.

Bila keputusan ini dibuat di sebalik pengorbanan yang dilakukan oleh Tan Sri Muhyiddin maka imej baru yang terpalit di muka UMNO adalah imej parti yang tidak bersyukur, tidak setia, tidak mengenang budi, pemecah ummah dan tamakkan kuasa.

Memetik kata-kata Ketua Penerangan PAS, Kamaruzaman Mohamad, pada 24 Mac lalu, BERSATU telah berkorban dengan keluar daripada Kerajaan PH dan jika ia ditinggalkan maka pihak yang meninggalkan akan dilihat sebagai rakan tidak setia.

Budi BERSATU kepada UMNO memang banyak, termasuk mengorbankan jawatan Menteri Besar dan Ketua Menteri di Johor, Perak dan Melaka, dan paling mutakhir mengenepikan pemimpin BERSATU untuk melantik Timbalan Perdana Menteri dari UMNO.

Keputusan MKT UMNO ini juga telah dikritik kerana dikatakan menyanggah titah Yang di-Pertuan Agong agar ahli-ahli politik tidak mengheret negara sekali lagi ke kancah politik yang tidak menentu ketika negara berdepan dengan pandemik Covid-19.

Paling teruk ialah bila ia juga dikatakan menyerlahkan imej UMNO sebagai parti yang tamakkan kuasa yang obses dengan frasa UMNO dilahirkan untuk memimpin serta dengan hasrat untuk kembali menjadi dominan dan menerajui negara.

Imej ini jelas tertonjol di dalam kata-kata seorang Ahli MKT UMNO ketika mesyuarat itu bahawa keputusan itu perlu dibuat sekarang tatkala pandemik Covid-19 belum reda kerana UMNO tidak akan mendapat laba politik jika ia sudah reda.

Disebutkan juga betapa jika semua 42 Ahli Parlimen BN bersatu tiada siapa yang boleh menghalang UMNO dari menjadi Perdana Menteri di mana ia terungkap di dalam ungkapan popular “We can have the Prime Minister tomorrow”.

Mentaliti UMNO dilahirkan untuk memimpin serta UMNO perlu kembali menjadi dominan dan menerajui negara ini menyerlahkan kesombongan intelektual yang akan menjauhkan pihak lain yang turut berhak dan layak untuk diberi peluang memimpin.

UMNO perlu segera menyelesaikan dilema yang dihadapinya kerana ia sudah tidak lagi hidup dalam era keemasan sistem parti dominan dan, untuk terus berdaya maju, ia mesti segera belajar menerima kedinamikan politik pakatan serta mengubah perilakunya.

Ungkapan “We can have the Prime Minister tomorrow” adalah simbol kepada naratif lama parti dominan yang sudah semakin menghilang dari peta dunia, termasuk di Indonesia, Jepun, India dan Mexico, malah di Malaysia juga sejak berlangsungnya PRU 14.

Ya, UMNO mungkin boleh menjatuhkan Perdana Menteri dari BERSATU tetapi untuk mengharapkan kejatuhan ini digantikan oleh Perdana Menteri dari UMNO dengan dukungan parti-parti induk yang menunjangi Kerajaan PN lain adalah agak mustahil.

Apa yang berlaku di Perak bila Menteri Besar dari BERSATU digantikan dengan Menteri Besar dari UMNO dengan dukungan parti-parti induk yang menunjangi Kerajaan Negeri PN lain tidak mungkin berulang di Putrajaya kerana suasananya jauh berbeza.

Desakan begini, yang tidak disertai dengan sebarang arahan untuk diterjemahkan ke dalam bentuk tindakan sekali gus menyebabkan Ahli-Ahli Parlimen UMNO terus tercokol di dalam kerajaan pimpinan Tan Sri Muhyiddin, adalah tindakan tidak beretika.

Ia adalah manifestasi kepada sindrom “hidup di dua alam” atau “main di dua kolam” yang menimbulkan keraguan besar ke atas prinsip kesetiaan, kepercayaan dan kebertanggungjawaban bersama mahupun unsur sabotaj di dalam kerajaan.

Pemimpin UMNO perlulah lebih berwaspada supaya tidak menjadi seperti satu peribahasa Melayu terkenal, “yang dikejar tak dapat, yang dikendong berciciran”, yang bermaksud keuntungan yang diharapkan tak didapati, sedangkan yang telah ada hilang pula.

Bagaimanakah nasib UMNO jika selepas Ahli-Ahli Parlimen UMNO menarik diri tiba-tiba Ahli-Ahli Parlimen yang berada di luar daripada Kerajaan PN pula menyertai Kerajaan PN atas faktor “dulu kami menentang Kerajaan PN kerana adanya kluster mahkamah sahaja”?

Sebab itulah masih belum terlambat untuk UMNO memikirkan kembali dengan secara lebih tenang, lebih rasional dan lebih sistematik pendekatan politiknya kerana sekiranya UMNO mahu kekal bersendirian dalam PRU 15 nasib pastinya tidak menyebelahi mereka.

Tambahan pula dengan tersebarnya audio rakaman seorang Ahli MKT UMNO yang dikatakan merupakan Pengarah Pilihan Raya UMNO sewaktu mesyuarat MKT UMNO itu yang menyebut jentera pilihan raya UMNO belum bersedia untuk menghadapi PRU 15.

Sebab itulah juga kekhuatiran mantan Ketua Hakim Negara, Tun Abdul Hamid Mohamad, pada 8 Julai lalu bahawa tindakan UMNO itu akan menyerah balik kerajaan kepada PH semula sekali gus menyebabkan akan munculnya Pak Pandir Moden perlulah difikirkan.

Sebaliknya, lebih wajar jika UMNO menggunakan peluang berada di dalam kerajaan sekarang untuk memperkukuhkan kedudukannya, apatah lagi dengan kuasa, pengaruh dan sumber yang jauh bertambah banyak bila kini memegang jawatan Timbalan Perdana Menteri.

Ini jauh lebih baik dari menjadikan masa depan MN dan BN di awang-awangan dengan membuat satu keputusan yang tidak dirunding terlebih dahulu bukan sahaja dengan Ahli-Ahli Parlimen BN tetapi juga di dalam Jawatankuasa Induk MN dan Dewan Tertinggi BN.

Dr Kamarul Zaman Haji Yusoff adalah Timbalan Presiden Pertubuhan Intelektual Negara (PINTAR).

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jokowi beri amaran gelombang ketiga Covid-19 di Indonesia

Presiden Indonesia Joko Widodo atau Jokowi mengarahkan Kabinetnya membuat persediaan rapi berdepan senario gelombang ketiga penularan Covid-19 di seluruh negara yang mempunyai populasi keempat paling ramai di dunia.

Menteri Koordinasi Hal Ehwal Maritim dan Pelaburan, Luhut Binsar Pandjaitan berkata Jokowi telah mengarahkan persiapan berdepan senario terburuk membabitkan gelombang ketiga jangkitan itu.

Beliau memetik hasil satu kajian yang menyatakan bahawa kunci utama dalam menyekat penyebaran virus adalah dengan mengawal jumlah kes selama tempoh jangkitan perlahan atau rendah.

Luhut berkata Indonesia perlu memastikan jangkitan harian turun kepada 10 kes per satu juta penduduk atau secara keseluruhannya antara 2,700 hingga 3,000 kes.

“Saya percaya kita akan dapat mengawal penularan kes di bawah standard Pertubuhan Kesihatan Sedunia (WHO),” katanya hari ini.

Menurutnya Indonesia hari ini mencatat 1,932 kes positif harian, terendah sejak Ogos 2020, membolehkan pemerintah negara itu melonggarkan lagi perintah sekatan di Jawa dan pulau peranginan Bali.

Indonesia, yang pernah menjadi pusat penularan Covid-19 di Asia, mencatatkan kes positif hampir 4.2 juta kes dan lebih 140,000 kematian, namun jangkitan baharu turun 98 peratus berbanding kemuncak gelombang kedua pada Julai lalu.

Luhut berkata kadar purata kes positif di bawah empat peratus bulan ini, di bawah ketetapan lima peratus WHO sebelum diisytiharkan sama ada penularannya dapat dikawal.

Namun, Luhut yang memberi amaran risiko jangkitan dan gelombang baharu akan tercetus berkata, protokol kuarantin di semua pintu masuk ke negara itu diperketatkan susulan kes di negara jiran masih tinggi.

Namun, antara kelonggaran yang diberikan mulai hari ini termasuk pembukaan semula pawagam dengan kapasiti 50 peratus tempat duduk, dan kanak-kanak di bawah usia 12 tahun dibenar untuk dibawa ke pusat beli-belah. – Agensi


Hina Sultan Johor dalam media sosial, seorang lelaki ditahan

Seorang lelaki yang disyaki membuat hantaran berbaur penghinaan terhadap Sultan Johor Sultan Ibrahim Almarhum Sultan Iskandar melalui media sosial ditahan hari ini.

Menurut kenyataan Setiausaha Polis Malaysia Datuk Noorsiah Mohd Saaduddin berkata lelaki berusia 35 tahun itu ditahan di sebuah rumah di Puchong, Selangor dan polis turut merampas satu telefon bimbit jenama Samsung serta sekeping kad sim jenama redONE, menurut laporan Bernama.

“Lelaki itu dipercayai memuat naik hantaran berunsur penghinaan terhadap Sultan Johor menerusi akaun Facebook ‘Indera Mulia’ pada Khamis lepas,” katanya dalam kenyataan malam ini.

Noorsiah berkata kes itu disiasat mengikut Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Permohonan reman terhadap suspek mengikut Seksyen 117 Kanun Tatacara Jenayah akan dibuat esok di Ibu Pejabat Polis Daerah Dang Wangi,” katanya yang memaklumkan kes itu disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

Beliau menasihati orang ramai supaya tidak menyalahgunakan media sosial dengan mengeluarkan kenyataan yang mengundang kemarahan, menimbulkan rasa benci kepada agama, bangsa, kaum, raja dan seumpamanya yang boleh membawa kepada keadaan tidak harmoni dan perpaduan negara.


Pemotongan peruntukan kepada MP perlu dikaji semula, kata Menteri Kerja Raya

Keputusan kerajaan campuran Pakatan Harapan (PH)-Barisan Nasional (BN) memotong peruntukan Ahli Parlimen (MP) perlu dikaji semula, kata seorang menteri Kabinet.

Walaupun Perdana Menteri memberi alasan penjimatan untuk memotong peruntukan, namun Menteri Kerja Raya, Datuk Seri Alexander Nanta Linggi berkata ia adalah langkah mengejutkan dan meminta jika boleh perlu dikaji semula keputusan tersebut kerana kawasan pendalaman bakal terjejas teruk.

“Sudah tentu peruntukan itu tidak mencukupi dan akan memberi cabaran lebih besar kepada saya dalam mengurus tadbir kepelbagaian keperluan penduduk dan penambahbaikan infrastruktur di kawasan yang amat diperlukan oleh rakyat.

“Kebanyakan kawasan Parlimen dan Dewan Undangan Negeri (DUN) di Sarawak juga berada jauh di pedalaman yang tentunya amat bergantung kepada peruntukan itu,” katanya dipetik laporan BH.

Nanta yang juga MP Kapit, sebuah kawasan pendalaman di Sarawak dengan cabaran geografi dan luas kawasan menyamai keluasan negeri Pahang.

Nanta berkata, peruntukan sebelum ini banyak membantu MP untuk memberi perkhidmatan kepada rakyat secara lebih efisien dengan bantuan dapat disalurkan secara langsung dan pantas tanpa perlu melalui pelbagai proses di peringkat pejabat daerah dan jabatan kerajaan.

“Peruntukan itu yang disalurkan ke Pusat Khidmat juga menjadi ‘one-stop centre’ bagi disalurkan kepada penduduk di kawasan yang memerlukan bantuan dengan kadar segera.

“Tidak terhad kepada penduduk di kawasan pedalaman, peruntukan itu juga besar manfaatnya kepada penduduk bandar dan pinggir bandar,” katanya lagi.

Nanta mengakui terkilan dengan keputusan dibuat kerajaan campuran dan berharap peruntukan dapat ditingkatkan bagi memenuhi keperluan rakyat di kawasan.

“Justeru, kerajaan perlu mengambil langkah lebih proaktif bagi menangani kekangan itu dan saya walaupun merasa sedikit terkilan, terpaksa menerima ketetapan ini dan berharap peruntukan ini akan dipertingkatkan oleh kerajaan dari semasa ke semasa.

“Ini tidak lain hanyalah bertujuan untuk memastikan rakyat dapat dibantu dengan sebaiknya selari dengan hasrat Malaysia Madani,” katanya lagi.

Terdahulu, Datuk Seri Anwar Ibrahim mengesahkan kerajaan memotong peruntukan pembangunan untuk MP daripada RM3.8 juta kepada RM1.3 juta.


“Patut saya pecat semua menteri” – Ismail Sabri

Perdana Menteri sementara, Datuk Seri Ismail Sabri Yaakob berseloroh beliau mungkin telah membuat kesilapan dengan tidak memecat semua menteri di Kabinet yang menentang keputusannya membubarkan Parlimen sebelum ini.

Kenyataan itu jelas merujuk kepada 12 menteri Perikatan Nasional (PN) yang menulis surat kepada Yang di-Pertuan Agong yang menyatakan bantahan pembubaran Parlimen bagi memberi laluan kepada Pilihan Raya Umum ke-15 (PRU-15) tahun ini.

Namun Naib Presiden UMNO itu berkata keperibadian beliau tidak ‘membenarkan’ beliau bertindak sedemikian.

“Saya beritahu mereka jika kamu semua tak setuju saya bubarkan saja Kabinet ini, pecat semua orang…pun saya boleh buat. Silap patut saya pecat saja semua sekali.

“Tapi saya tidaklah seperti itu. Saya orangnya baik, lemah lembut, bukan lembut ya,” katanya yang disambut sorakan penyokongnya ketika berucap di Kompleks UMNO Bagan Datuk, Perak, hari ini (17 Oktober 2022).

Ismail Sabri berkata sebelum pembubaran itu, beliau sendiri telah membangkitkan isu berkenaan dalam dua mesyuarat Kabinet – kononnya untuk memberi pengetahuan langsung kepada rakan-rakannya dalam kerajaan.

“Saya bawa dua kali dalam Kabinet. Tentu sahaja pandangan berbeza tetapi saya bawa ke dalam Kabinet supaya Kabinet tahu niat saya untuk bubarkan Parlimen. Memanglah ada pelbagai pandangan tapi akhirnya saya buat keputusan.

“Mesyuarat Kabinet terakhir saya beritahu, biarlah walau kita bertembung dalam pilihan raya. Hubungan sesama manusia mesti dikekalkan. Kita tak perlu berperang sampai berpatah arang.

“Saya sudah beri isyarat pada hari terakhir itu iaitu pagi sebelum bajet dibentangkan. Saya sudah beritahu,” katanya.

Untuk rekod, Ismail Sabri mengangkat sumpah sebagai Perdana Menteri pada 21 Ogos 2021 setelah mendapat sokongan 50 ahli Parlimen parti gabungan PN iaitu 31 daripada Bersatu; PAS (18); dan STAR (satu), serta empat Bebas.

Ketika menjadi Perdana Menteri kelapan, Tan Sri Muhyiddin Yassin turut melantik Ismail Sabri sebagai menteri dan Timbalan Perdana Menteri, sebelum 15 ahli Parlimen parti itu diketuai presidennya Datuk Seri Ahmad Zahid Hamidi, menjatuhkan kerajaan PN.


Amaran hujan lebat, ribut petir

Jabatan Meteorologi Malaysia (METMalaysia) mengeluarkan amaran angin kencang, laut bergelora, hujan lebat dan ribut petir di beberapa negeri bermula hari ini sehingga 9 Mei.

Dalam satu kenyataan, METMalaysia memaklumkan amaran ribut petir, hujan lebat dan angin kencang dijangka di kawasan perairan Negeri Sembilan, Melaka, Johor Barat, Terengganu, Kelantan dan Sabah Timur sehingga jam 2 petang Isnin ini.

“Keadaan ini boleh menyebabkan angin kencang sehingga 50 kilometer sejam (kmj) dan laut bergelora dengan ombak mencapai ketinggian sehingga 3.5 meter dan berbahaya kepada bot kecil.

“Bagi perkapalan (kategori kedua), amaran angin kencang barat daya berkelajuan 50-60 kmj dengan ombak mencapai ketinggian sehingga 4.5 meter dijangka di kawasan perairan Phuket sehingga 9 Mei.

“Angin kencang dan laut bergelora itu adalah berbahaya kepada semua aktiviti perkapalan serta pantai termasuk menangkap ikan dan perkhidmatan feri.

“Amaran angin kencang (Kategori pertama) tenggara berkelajuan 40-50 kmsj dengan ombak mencapai ketinggian sehingga 3.5 meter dijangka di kawasan perairan Selat Melaka Utara sehingga 9 Mei.

“Keadaan angin kencang dan laut bergelora ini adalah berbahaya kepada bot kecil, rekreasi laut serta sukan laut,” lapor METMalaysia..

METMalaysia juga berkata ribut petir, hujan lebat dan angin kencang dijangka di kawasan perairan Phuket, Selat Melaka, Samui, Utara Tioman, Timur laut Reef North , Layang-Layang, Palawan dan Sulu.

Keadaan itu, katanya, boleh menyebabkan angin kencang sehingga 50 kmj dan laut bergelora dengan ombak mencapai ketinggian sehingga 3.5 meter dan berbahaya kepada bot kecil.

“Ribut petir, hujan lebat dan angin kencang juga dijangka di Pahang (Bera dan Rompin), Negeri Sembilan (Kuala Pilah, Rembau, Jempol dan Tampin), Melaka dan Johor (Batu Pahat dan Pontian) sehingga jam 1 tengah hari Isnin ini,” katanya.

Orang awam dinasihatkan sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


Tiada lagi zon merah Covid-19 di Jakarta

Timbalan Gabenor Jakarta Ahmad Riza Patria mengumumkan tidak ada lagi zon merah atau kawasan berisiko tinggi jangkitan Covid-19 di ibu kota Indonesia itu.

“Kami bersyukur kerana tidak ada lagi zon merah (di Jakarta). Semua kejiranan dan unit komuniti telah diklasifikasi sebagai oren, kuning dan hijau,” katanya semalam.

Beliau bagaimanapun, berharap penduduk Jakarta yang dianggarkan seramai 10.9 juta itu kekal berdisiplin dalam mematuhi protokol kesihatan yang telah ditentukan untuk mengekalkan trend positif itu.

Menurut laman web Covid-19 Jakarta, tidak ada lagi zon merah di kota raya itu sejak semalam.

Bagaimanapun, ratusan unit komuniti masih diletakkan dalam kategori kuning dan oren atau kawasan berisiko rendah hingga sederhana.

Secara umumnya semua 132 unit komuniti RT di Jakarta Pusat dikategorikan sebagai zon kuning; Jakarta Timur (lima RT zon oren dan 387 lagi zon kuning); Jakarta Barat (satu zon oren dan 328 zon kuning).

Di Jakarta Selatan pula terdapat tiga RT diletakkan dalam zon oren, manakala 354 RT lagi zon kuning; Jakarta Utara (satu RT zon oren dan 255 lagi zon kuning, manakala satu zon kuning di Kepulauan Seribu.

Riza mengingatkan bahawa jika disiplin masyarakat terhadap protokol kesihatan Covid-19 semakin buruk, zon merah Covid-19 mungkin akan muncul semula.

“Kita pasti akan kembali kepada zon merah jika kita tidak berdidiplin, dan jangan biarkan diri kita mencetuskan peningkatan jangkitan sekali lagi,” katanya. – Agensi


PRU terakhir buat saya: Muhyiddin

Presiden Bersatu Tan Sri Muhyiddin Yassin berkata beliau tidak akan bersikap seperti ‘menongkat langit’ atau selama-lama berada di atas dalam menerajui parti politik.

Tegas Pengerusi Perikatan Nasional (PN) itu apabila sampai masanya, beliau akan menyerahkan kepimpinan PN dan Bersatu kepada pemimpin lain yang layak.

Atas dasar itu juga kata Muhyiddin yang juga bekas penyandang kerusi Parlimen Pagoh itu, beliau menetapkan Pilihan Raya Umum Ke-15 (PRU-15) sebagai pilihan raya terakhir yang akan disertainya.

“Saya tidak sewajarnya menongkat langit, sampai dah jadi tua bangka, jangan salah faham.

“Saya fikir dalam situasi terkini banyak juga yang berkualifikasi, berpengalaman. Tengok kabinet saya terdahulu.

“Jadi masa saya sudah sampai. Ini penyertaan terakhir saya. Saya serahkan kepada pengundi, nak saya lagi atau tidak? Kalau ya, saya teruskan, jika tidak, saya balik kampung,” katanya pada sidang media di Masjid Pekan Panchor pada Jumaat.

Terdahulu Muhyiddin yang dalam rangka lawatan kerja dua hari ke Pagoh menunaikan solat Jumaat di masjid berkenaan dan menghadiri kenduri rakyat.

Muhyiddin berkata, tidak timbul soal pengganti susulan penggundurannya nanti.

“Kerana dalam parti saya, Bersatu khususnya, kita banyak tokoh-tokoh yang dah berpengalaman, di kalangan yang muda termasuk wanita, ramai.

“Malahan di Pagoh pun ada. Itu satu pertimbangan,” katanya.

Muhyiddin menambah, pada usia 75 tahun, beliau telah berkhidmat untuk negara hampir 50 tahun.

Oleh sebab itu beliau yakin masa depan parti ada dalam kalangan pimpinan sedia ada untuk meneruskan.

“Apa pun, sementara itu, kerana kita berdepan PRU-15, saya diminta untuk meneruskan dan menawarkan diri untuk bertanding, di sini juga (Pagoh),” katanya. – SB


4,422 kanak-kanak kematian ibu atau bapa akibat Covid-19

Seramai 4,422 kanak-kanak kehilangan ibu bapa atau penjaga akibat Covid-19 dengan 154 daripada mereka menjadi yatim piatu, kata Menteri Pembangunan Wanita, Keluarga dan Masyarakat, Datuk Seri Rina Harun.

Beliau berkata jumlah kanak-kanak berkenaan yang juga murid sekolah di bawah Kementerian Pendidikan direkodkan sejak pandemik Covid-19 menular awal tahun lalu hingga 13 September 2021.

Daripada jumlah itu, katanya, 154 kanak-kanak menjadi yatim piatu kerana kehilangan kedua-dua ibu dan bapa.

“Sehubungan itu, pihak kementerian mengambil inisiatif memberi bantuan dan sokongan bagi menampung keperluan hidup mereka.

“Bantuan disalurkan melalui tabung bantuan segera dan bantuan kanak-kanak daripada RM150 hingga RM1,000 sekeluarga.

“Selain itu, kita juga memberikan perkhidmatan kaunseling membabitkan kaunseling individu, berkelompok dan terapi psikologi,” katanya.

Menjawab soalan Hannah Yeoh (PH-Segambut), Rina berkata, kanak-kanak yang kehilangan ibu bapa akibat Covid-19 dan tiada waris atau saudara mara juga boleh ditempatkan di institusi Jabatan Kebajikan Masyarakat (JKM) mengikut Seksyen 17 Akta Kanak-Kanak 2001.


Ujian teori lesen memandu vokasional PSV, GDL mansuh

Mereka yang ingin mendapatkan lesen memandu vokasional tidak lagi perlu menduduki ujian teori, kata Menteri Pengangkutan, Anthony Loke, hari ini (10 April 2023).

Beliau berkata, pengecualian ini adalah bagi mereka yang memohon lesen vokasional di bawah kategori Kenderaan Perkhidmatan Awam (PSV) dan Lesen Kenderaan Barangan (GDL).

Pemohon hanya akan diminta menghadiri kelas teori sebelum lesen dikeluarkan kepada mereka.

“Selaras dengan usaha pendigitalan kementerian, kelas teori untuk semua kategori lesen vokasional boleh dijalankan secara dalam talian, melalui platform yang disediakan oleh Jabatan Pengangkutan Jalan (JPJ) dan institut pemanduan,” katanya pada sidang media hari ini (10 April 2023).

Bagaimanapun, calon yang memohon lesen PSV untuk bas dan GDL bagi lori artikulasi tetap diwajibkan menjalani latihan dan lulus ujian amali sebelum mereka diberikan lesen vokasional.

Loke berkata mereka yang menyediakan kelas teori dalam talian perlu menggunakan modul atau sukatan pelajaran yang telah ditetapkan oleh JPJ.

Beliau berkata JPJ juga akan menentukan syarat yang perlu dipatuhi oleh pihak yang menyediakan platform dalam talian bagi memastikan integriti dan ketulenan calon.

“Data dan maklumat calon akan disepadukan dengan sistem MySIKAP. Ini akan membolehkan lesen vokasional dikeluarkan terus kepada calon tanpa perlu hadir secara fizikal di kaunter JPJ untuk mengambil lesen mereka,” katanya.

Beliau berkata sukatan pelajaran kelas teori bagi semua kategori lesen vokasional terutama yang melibatkan ehailing dan teksi akan dikaji semula dan penambahbaikan dilakukan.

Mengenai lanjutan had umur teksi dan kenderaan e-hailing daripada 10 hingga 15 tahun, Loke berkata peraturan baharu itu terpakai kepada semua kenderaan e-hailing di seluruh negara dan teksi, teksi lapangan terbang dan teksi mewah di Semenanjung Malaysia.

Beliau berkata mereka yang berhenti menyediakan perkhidmatan teksi dan ehailing selepas kenderaan mereka mencapai had umur tua perlu memohon semula sebelum mereka boleh menyambung semula perkhidmatan mereka.


Peniaga hargai bantuan, yakin perniagaan kembali pulih: Muhyiddin

Rata-rata peniaga menghargai bantuan tunai yang disalurkan Kerajaan Perikatan Nasional (PN) sejak Mac 2020 seperti Bantuan Prihatin Nasional (PRIHATIN), dan Bantuan Khas Covid-19, yang diteruskan kerajaan pimpinan Datuk Seri Ismail Sabri Yaakob.

Pengerusi Majlis Pemulihan Negara (MPN), Tan Sri Muhyiddin Yassin sebagai sebuah #KerajaanPrihatin sebelum ini tidak pernah mengabaikan bantuan kepada rakyat sebaliknya peruntukan melalui Pakej Perlindungan Rakyat dan Pemulihan Ekonomi (PEMULIH) terus disalurkan.

Bekas Perdana Menteri itu berkata kerajaan sebelum ini telah membelanjakan lebih RM25 bilion sebagai bantuan tunai kepada rakyat yang dapat memanfaatkan lebih 10.6 juta orang.

“Pada separuh kedua 2021, sebanyak RM10 billion bantuan tunai telah diperuntukkan melalui PEMULIH.

“Sememangnya sebagai sebuah #KerajaanPrihatin, kita tidak pernah putus-putus cuba membantu rakyat meringankan beban yang ditanggung ketika pandemik ini,” katanya dalam kenyataan hari ini setelah melawat pusat perniagaan di AEON AU2 Setiawangsa di Taman Keramat, Kuala Lumpur, petang tadi.

Sebelum ini, ketika menerajui Kerajaan PN, beliau melancarkan pelbagai program bantuan kepada rakyat dan mereka yang terkesan akibat penularan Covid-19.

Malah dalam Belanjawan 2021 yang diumumkan pada 6 November tahun lalu, Kerajaan PN menyediakan peruntukan terbesar dalam sejarah negara sebanyak 322.5 bilion ringgit, khusus untuk menangani krisis yang dihadapi.

Mengulas lanjut, Muhyiddin berkata pada kunjungan untuk melihat sendiri pembukaan sektor ekonomi di bawah Pelan Pemulihan Negara (PPN) beliau mendengar sendiri rintihan peniaga di lapangan.

Sejak Jumaat lalu, Selangor, Kuala Lumpur dan Putrajaya memasuki Fasa Dua PPN dan rakyat di negeri tersebut kini dapat menikmati lebih banyak kelonggaran terutamanya bagi akitiviti ekonomi dan sosial.

“Dalam kunjungan saya ke kompleks beli-belah ini, para peniaga berkongsi situasi “on the ground” setelah mula beroperasi semula.

“Seperti kunjungan-kunjungan saya sebelum ini, saya ingin mendengar sendiri daripada mulut peniaga tentang pengalaman dan rintihan mereka dalam berhadapan cabaran mencari rezeki ketika musim pandemik.

“Sememangnya, angka dan data yang dikumpul tidak akan lengkap jika kita tidak mendengar sendiri suara rakyat. Ada yang mengadu kepada saya tentang cabaran perniagaan yang dihadapi sepanjang tempoh “lockdown” termasuk kerugian yang ditanggung.

“Namun Alhamdulllah, rata-rata peniaga menghargai bantuan-bantuan tunai yang telah disalurkan Kerajaan sejak Mac 2020 seperti Bantuan Prihatin Nasional dan Bantuan Khas Covid baru baru ini,” katanya.

Muhyiddin juga kagum melihat kecekalan peniaga yang tabah meneruskan usaha mereka mencari rezeki yang halal, dan mereka menzahirkan rasa optimistik bahawa perniagaan mereka akan beransur pulih.

“Saya juga berkesempatan beramah mesra dengan para pengunjung termasuk anak-anak kecil yang sudah mula menikmati cuti sekolah mereka. Sememangnya pengurusan wabak Covid-19 ini memerlukan bukan sahaja penglibatan secara menyeluruh oleh Kerajaan (Whole of Government) malah masyarakat (Whole of Society) juga amat penting.

“Tindakan Kerajaan untuk menubuhkan Pasukan Bertindak Khas ataupun Greater Klang Valley Special Taskforce telah berjaya mengawal penularan Covid-19 dan memperkukuhkan kesiapsiagaan sistem kesihatan.

“Operasi Lonjakan Kapasiti di Lembah Klang bagi mempercepatkan proses vaksinasi juga telah membuahkan hasil sehingga nilai-nilai ambang bagi peralihan ke Fasa Dua dapat dicapai,” katanya.

Sehubungan itu, Muhyiddin berkata mesyuarat MPN pada Isnin depan akan memberi fokus kepada pembukaan sekolah dan institusi pengajian tinggi secara teratur dan selamat.

“Sebagai Pengerusi MPN, saya akan memastikan pelaksanaan Program Imunisasi Covid-19 Kebangsaaan dipergiatkan lagi bagi memastikan semua yang layak akan menerima suntikan vaksin. Insya-Allah, dengan kerjasama orang ramai, kita dapat menangani pandemik Covid-19 ini sebagai satu Keluarga Malaysia,” katanya.


Gagal tumbangkan kerajaan GRS, lima ADUN UMNO keluar parti

Selepas gagal menjatuhkan kerajaan Sabah dipimpin Gabungan Rakyat Sabah (GRS), lima Ahli Dewan Undangan Negeri (ADUN) UMNO Sabah mengumumkan langkah keluar parti.

Dalam sidang media hari ini, kelima-lima ADUN mengumumkan langkah keluar parti serta-merta dan menyokong Ketua Menteri, Datuk Seri Hajiji Noor.

Lima ADUN tersebut terdiri daripada Datuk Dr Yusof Yacob (Sindumin); Datuk Jasnih Daya (Pantai Dalit); Datuk Mohd Arsad Bistari (Tempasuk); Datuk Hamid Awang (Balung) dan Datuk James Ratib (Sugut).

Pengumuman itu dibuat lima ADUN berkenaan pada sidang media khas yang dipengerusikan Dr Yusof di Pusat Konvensyen Antarabangsa Sabah (SICC) hari ini.

Serentak tindakan itu, lima ADUN berkenaan turut mengumumkan menyertai Parti Gagasan Rakyat Sabah (Gagasan Rakyat) yang dipimpin Hajiji.

Turut mengumumkan menyertai Gagasan Rakyat ialah tiga ADUN Parti Warisan (WARISAN) yang mengumumkan keluar parti awal bulan ini.

Mereka ialah Norazlinah Arif (Kunak), Chong Chrn Bin (Tanjung Kapor) dan Mohammad Mohamarin (Banggi).